               EURÓPSKA KOMISIA
            V Bruseli21. 11. 2018
            COM(2018) 759 final
            Odporúčanie
            ODPORÚČANIE RADY
            o hospodárskej politike eurozóny
            {SWD(2018) 467 final}

               Odporúčanie

               ODPORÚČANIE RADY

               o hospodárskej politike eurozóny

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 136 v spojení s článkom 121 ods. 2,

               so zreteľom na nariadenie Rady (ES) č. 1466/97 zo 7. júla 1997 o posilnení dohľadu nad stavmi rozpočtov a o dohľade nad hospodárskymi politikami a ich koordinácii
                  1
               , a najmä na jeho článok 5 ods. 2,

               so zreteľom na nariadenie Európskeho parlamentu a Rady (EÚ) č. 1176/2011 zo 16. novembra 2011 o prevencii a náprave makroekonomických nerovnováh
                  2
               , a najmä na jeho článok 6 ods. 1,

               so zreteľom na odporúčanie Európskej komisie,

               so zreteľom na závery Európskej rady,

               so zreteľom na stanovisko Hospodárskeho a finančného výboru,

               so zreteľom na stanovisko Výboru pre hospodársku politiku,

               keďže:

               (1)Eurozóna vstupuje do šiesteho roku nepretržitého hospodárskeho rastu a negatívna produkčná medzera sa uzatvára, ale riziká ohrozujúce výhľad sa zintenzívňujú a očakáva sa zmiernenie rastu. Potenciálny rast zostáva naďalej výrazne pod úrovňou obdobia pred krízou a medzi jednotlivými krajinami pretrvávajú rozdiely, ktoré vyplývajú zo značných rozdielov v odolnosti hospodárstva členských štátov. Rast reálnych miezd je stále mierny a zaostáva za vývojom produktivity. Zvyšuje sa rast nominálnych miezd a jadrová inflácia a na pokračujúcom vzostupe je aj zamestnanosť, ale v niektorých členských štátoch naďalej dochádza k nedostatočnému využívaniu pracovnej sily alebo pretrváva vysoká nezamestnanosť. Eurozóna zaznamenala za posledných päť rokov veľký prebytok bežného účtu, ktorý súvisí s dynamikou vývozu eurozóny a zlepšeným konkurenčným postavením, hoci rozdiely v jednotlivých krajinách sú na vonkajšej strane ekonomiky naďalej významné. Členské štáty, ktoré dlhodobo zaznamenávali vysoké vonkajšie deficity, majú stále veľké záporné čisté medzinárodné investičné pozície, ktoré predstavujú slabé miesto, keďže sa väčšinou odrážajú vo veľkých objemoch súkromného alebo verejného dlhu. Pre úspešné obnovenie rovnováhy v eurozóne je rozhodujúce primerané tempo znižovania miery zadlženosti, priaznivé investičné a inflačné prostredie a pokračujúce reformy na zvýšenie produktivity
                  3
               . Takisto je dôležitá priaznivá dynamika dopytu, pričom krajiny s veľkým prebytkom by tiež prispeli k obnoveniu rovnováhy zlepšením podmienok, ktoré podporujú rast miezd, ako aj verejných a súkromných investícií.

               (2)Na zvýšenie dlhodobého rastového potenciálu a prekonanie národných a regionálnych rozdielov je potrebné ďalšie zvyšovanie miery účasti na trhu práce, štrukturálne reformy na posilnenie rastu, ako aj hmotné a nehmotné investície s cieľom zvýšiť produktivitu a inovácie, a to najmä v tých členských štátoch, v ktorých sa tieto investície jednoznačne nachádzajú pod priemerom eurozóny. To je dôležité pre posilnenie hospodárskej, sociálnej a územnej súdržnosti v eurozóne.

               (3)Kľúčový význam pre zabezpečenie solídneho a udržateľného rastu hospodárstva má konzistentná a vyvážená skladba makroekonomických politík v eurozóne vrátane menovej, fiškálnej a štrukturálnej politiky. V posledných rokoch Európska centrálna banka využívala nekonvenčné nástroje menovej politiky s cieľom vrátiť infláciu späť k svojmu strednodobému cieľu a zároveň podporiť rast a tvorbu pracovných miest. V kontexte postupnej normalizácie menovej politiky sú na zaistenie pokračujúcej podpory rastu v krátkodobom a dlhodobom horizonte potrebné primerane diferencované fiškálne politiky a zameranie sa na štrukturálne reformy.

               (4)Posilnenie fiškálnej udržateľnosti eurozóny a jej členských štátov si vyžaduje diferenciáciu národných politík v plnom súlade s Paktom stability a rastu, pričom by sa mal zohľadniť existujúci fiškálny priestor Na riadne fungovanie hospodárskej a menovej únie (HMÚ) je nevyhnutná koordinácia národných fiškálnych politík v súlade so spoločnými fiškálnymi pravidlami. Spoločné fiškálne pravidlá sa zameriavajú na sledovanie udržateľnosti dlhovej služby na národnej úrovni, pričom zároveň poskytujú priestor na makroekonomickú stabilizáciu. Zámery fiškálnej politiky eurozóny zostali v rokoch 2015 – 2018 v priemere vo všeobecnosti neutrálne a na základe prognózy Komisie sa predpokladá, že v roku 2019 budú mierne expanzívne, a to napriek produkcii nachádzajúcej sa nad potenciálom. Obnovenie fiškálnych rezerv je osobitne dôležité v členských štátoch so stále vysokou úrovňou verejného dlhu. Touto obnovou by sa znížila aj zraniteľnosť dotknutých členských štátov voči otrasom a umožnilo by sa plné fungovanie automatických stabilizátorov počas budúceho poklesu. Zvýšenie verejných investícií, najmä v členských štátoch s fiškálnym priestorom, by podporilo rast a obnovu rovnováhy.

               (5)Na zlepšenie fiškálnej udržateľnosti a posilnenie potenciálu hospodárskeho rastu sú naďalej rozhodujúce fiškálne štrukturálne reformy. Lepšie fungovanie národných fiškálnych rámcov, dobre riadené preskúmania výdavkov a účinné a transparentné verejné obstarávanie môžu posilniť efektívnosť a účinnosť verejných výdavkov a zvýšiť dôveryhodnosť fiškálnych politík. Zlepšením štruktúry národných rozpočtov na strane príjmov aj na strane výdavkov, a to aj presunutím zdrojov na investície, by sa zvýšil rastový vplyv verejných rozpočtov a v dlhodobom horizonte by sa zvýšila produktivita. Na to, aby sa daňové systémy zefektívnili a stali sa spravodlivejšími, treba zjednodušiť a modernizovať daňové systémy a bojovať proti daňovým podvodom, únikom a vyhýbaniu sa daňovým povinnostiam, a to najmä prostredníctvom opatrení proti agresívnemu daňovému plánovaniu. Kľúčový význam pre zlepšenie podnikateľského prostredia a odolnosť hospodárstiev eurozóny a hospodárstiev členských štátov má zabezpečenie toho, aby daňové systémy zvýhodňovali prehlbovanie jednotného trhu a podporovali hospodársku súťaž medzi podnikmi. Tomuto úsiliu by napomohol spoločný konsolidovaný základ dane z príjmov právnických osôb.

               (6)Pre odolnosť členských štátov eurozóny sú dôležité štrukturálne a inštitucionálne aspekty trhov práce a trhov s výrobkami, ako aj dobre fungujúce verejné správy. Odolné hospodárske štruktúry zabraňujú tomu, aby mali otrasy významný a dlhotrvajúci účinok na príjmy a ponuku pracovnej sily. To môže uľahčiť uplatňovanie menovej politiky a zabrániť rozdielom, čím sa vytvárajú podmienky pre udržateľný a inkluzívny rast. Lepšia koordinácia a vykonávanie štrukturálnych reforiem, najmä tých, ktoré sú stanovené v odporúčaniach pre jednotlivé krajiny, môžu priniesť pozitívne účinky presahovania medzi členskými štátmi a posilniť pozitívne vplyvy v celej eurozóne. Hospodársku odolnosť eurozóny a členských štátov podporujú reformy, ktoré zvyšujú hospodársku súťaž na trhoch s výrobkami, podporujú efektívnosť využívania zdrojov a zlepšujú podnikateľské prostredie a kvalitu inštitúcií vrátane účinného systému súdnictva. Jednotný trh má stále značný nevyužitý potenciál a na jeho prehĺbenie treba ďalší pokrok, najmä v oblasti finančných služieb, digitálnych činností, energetiky a dopravy, za súčasného zabezpečenia včasného vykonávania a lepšieho presadzovania právnych predpisov.

               (7)V Európskom pilieri sociálnych práv je stanovených dvadsať kľúčových zásad na podporu rovnosti príležitostí a prístupu na trh práce, spravodlivých pracovných podmienok a sociálnej ochrany a začlenenia. Reformy, ktoré podporujú účasť na trhu práce a zmeny postavenia na trhu práce, ako aj znižujú segmentáciu, môžu pomôcť podporiť rast a zamestnanosť, zlepšiť hospodársku odolnosť a automatickú stabilizáciu, znížiť nerovnosti a pomôcť čeliť výzvam meniaceho sa hospodárstva. Individualizovaná podpora pri hľadaní zamestnania, odbornej príprave a rekvalifikácii môže viesť k účinnej a včasnej aktivácii. Prístup ku kvalitnému vzdelávaniu a odbornej príprave je nevyhnutný a vyžaduje si primerané investície do ľudského kapitálu a zručností, najmä pokiaľ ide o osoby s nižšou kvalifikáciou. Takéto reformy a investície zlepšujú zo strednodobého a dlhodobého hľadiska zamestnateľnosť, inovácie, produktivitu a mzdy, pričom sa zvyšuje odolnosť v eurozóne a podporuje sociálne začlenenie a mobilita v členských štátoch a eurozóne. Daňové zaťaženie je v eurozóne pomerne vysoké a orientované na prácu; jeho presunutie z práce na základy dane, ktoré sú menej škodlivé pre rast, ako sú napríklad daň z nehnuteľnosti, spotrebná daň alebo environmentálna daň, by mohlo posilniť ponuku pracovnej sily a dopyt. Právne predpisy na ochranu zamestnanosti musia zaručiť spravodlivé a dôstojné pracovné podmienky všetkým pracovníkom, najmä vzhľadom na nové formy zamestnania a nové druhy zmlúv, ktoré na jednej strane prinášajú nové príležitosti, no na strane druhej aj výzvy súvisiace s istotou zamestnania a rozsahom sociálnej ochrany. Účinné a udržateľné systémy sociálnej ochrany majú takisto rozhodujúci význam pre zabezpečenie primeraného príjmu a prístupu ku kvalitným službám. Dôchodkové reformy a politiky rovnováhy medzi pracovným a súkromným životom majú takisto kľúčový význam pre posilnenie účasti na trhu práce. Prerozdeleniu pracovnej sily v členských štátoch a eurozóne môžu brániť zbytočné obmedzenia týkajúce sa zamestnania, odvetvovej a geografickej mobility. Rozhodujúci význam má zapojenie sociálnych partnerov do reforiem v oblasti zamestnanosti, sociálnej oblasti a súvisiacich hospodárskych reforiem.

               (8)Zatiaľ čo sa odolnosť finančného sektora eurozóny od krízy zvýšila, treba naďalej riešiť slabé miesta. Dlh súkromného sektora zostáva naďalej na vysokej úrovni a v rámci daňových systémov sa stále zvýhodňuje dlh. Podstatné zvýšenie výnosov zo štátnych dlhopisov vyvoláva hrozbu oslabenia kapitálu bánk, čím vzniká riziko negatívnych účinkov presahovania v celej eurozóne. Potreba prispôsobiť obchodné modely bánk, nízke úrokové sadzby a rastúca konkurencia iných foriem financovania budú naďalej vyvíjať tlak na ziskovosť bánk. Podiel zlyhaných úverov na celkových úveroch klesá, pričom rýchlejšie sa znižuje v krajinách s najvyšším objemom zlyhaných úverov. Ďalšie nepretržité úsilie je však potrebné v krajinách, v ktorých podiel zlyhaných úverov zostáva vysoko nad priemerom eurozóny. Komisia v marci 2018 predložila balík opatrení na znižovanie rizika s cieľom riešiť zlyhané úvery, ktoré sú dedičstvom minulosti, a zabrániť zvyšovaniu objemu zlyhaných úverov v budúcnosti, pričom Parlament a Rada by tento balík mali v plnom rozsahu schváliť. Pre dobudovanie bankovej únie je naďalej rozhodujúce, aby sa do konca roka 2018 prijal balík opatrení v oblasti bankovníctva z novembra 2016, ktorým sa vykonávajú medzinárodne dohodnuté normy v oblasti kapitálových rezerv a likvidity bánk, a tak ešte viac znižujú riziká. Po závažných porušeniach pravidiel boja proti praniu špinavých peňazí Komisia navrhla posilniť Európsky orgán pre bankovníctvo a spoluprácu v oblasti dohľadu s cieľom posilniť presadzovanie regulačného rámca v tejto oblasti. Pri budovaní bankovej únie sa dosiahol významný pokrok, no stále nie je dokončená. Neexistencia spoločného systému ochrany vkladov a spoločného zabezpečovacieho mechanizmu pre jednotný fond na riešenie krízových situácií oslabuje schopnosť bankovej únie prerušiť väzbu medzi bankami a štátom.

               (9)Posilnenie štruktúry hospodárskej a menovej únie (HMÚ) si vyžaduje prednostné dobudovanie bankovej únie a únie kapitálových trhov, ale aj opatrenia týkajúce sa všetkých prvkov plánu Komisie pre HMÚ na obdobie do roku 2024. Vzhľadom na spoločnú menovú politiku a decentralizovanú fiškálnu politiku, treba vzhľadom na dosiahnutý pokrok v oblasti znižovania rizika zabezpečiť väčšie rozdelenie rizika. Komisia uverejnila v decembri 2017 a máji 2018 súbor návrhov, v ktorých sa stanovujú ďalšie kroky smerom k dobudovaniu hospodárskej a menovej únie vrátane európskeho nástroja stabilizácie investícií a programu na podporu reforiem (navrhnutých v rámci viacročného finančného rámca). Návrhy vychádzajú z diskusného dokumentu o prehĺbení HMÚ z mája 2017 a správy piatich predsedov z júna 2015. V súlade so súhlasom ministrov financií eurozóny z júna 2018 sa majú prijať politické rozhodnutia a konkrétne kroky týkajúce sa bankovej únie vrátane začatia politických rokovaní o európskom systéme ochrany vkladov a ďalšieho posilnenia Európskeho mechanizmu pre stabilitu, ktorý by mal byť podľa dohody lídrov poskytovateľom zabezpečovacieho mechanizmu pre jednotný fond na riešenie krízových situácií. Všetky tieto reformy prispejú k posilneniu medzinárodnej úlohy eura, ktorá bude viac zodpovedať globálnemu hospodárskemu a finančnému významu eurozóny. O týchto reformách je dôležité diskutovať otvoreným a transparentným spôsobom vo vzťahu k členským štátom, ktoré nie sú súčasťou eurozóny.

               (10)Aspekty tohto odporúčania, ktoré sa týkajú zamestnanosti a sociálnej oblasti, boli konzultované s Výborom pre zamestnanosť a Výborom pre sociálnu ochranu,

               TÝMTO ODPORÚČA, aby členské štáty eurozóny v rokoch 2019 až 2020 jednotlivo aj spoločne v rámci Euroskupiny vykonali opatrenia s cieľom:

               1.Prehĺbiť jednotný trh, zlepšiť podnikateľské prostredie a uskutočniť reformy na trhoch s výrobkami a službami zamerané na zlepšenie odolnosti. Znížiť zahraničný dlh, uskutočniť reformy na zvýšenie produktivity v členských štátoch eurozóny s deficitom bežného účtu, zlepšiť podmienky podporujúce rast miezd a rešpektovať pritom úlohu sociálnych partnerov, ako aj vykonať opatrenia podporujúce investície v členských štátoch eurozóny s veľkým prebytkom bežného účtu.

               2.Obnoviť fiškálne rezervy v krajinách eurozóny s vysokou úrovňou verejného dlhu, podporiť verejné a súkromné investície a zlepšiť kvalitu a štruktúru verejných financií vo všetkých krajinách.

               3.Presunúť daňové zaťaženie z práce a posilniť vzdelávacie systémy a investície do zručností, ako aj účinnosť aktívnych politík trhu práce, ktoré podporujú zmeny postavenia na trhu práce. Riešiť segmentáciu trhu práce a zabezpečiť primerané systémy sociálnej ochrany v celej eurozóne.

               4.Sprevádzkovať spoločný zabezpečovací mechanizmus pre jednotný fond na riešenie krízových situácií, zriadiť európsky systém ochrany vkladov a posilniť európsky regulačný rámec a rámec dohľadu. Podporiť kontrolované znižovanie úrovne finančnej páky veľkých objemov súkromného dlhu. Rýchlo znížiť podiel zlyhaných úverov v eurozóne a predchádzať zvyšovaniu ich objemu, a to aj odstránením zvýhodňovania dlhu pri zdaňovaní.

               5.Dosiahnuť rýchly pokrok pri dobudovaní hospodárskej a menovej únie – aj v záujme posilnenia medzinárodnej úlohy eura – zohľadňujúc pritom návrhy Komisie vrátane návrhov týkajúcich sa finančného sektora, ako aj programu na podporu reforiem a európskeho nástroja stabilizácie investícií uvedených v návrhu viacročného finančného rámca na roky 2021 – 2027.

               V Bruseli

                     Za Radu

                     predseda

                     (1)

                        Ú. v. ES L 209, 2.8.1997, s. 1.

                     (2)

                        Ú. v. EÚ L 306, 23.11.2011, s. 25.

                     (3)

                        Európska komisia (2018), Správa o mechanizme varovania 2019.


               EURÓPSKA KOMISIA
            V Bruseli8. 1. 2018
            COM(2018) 1 final
            Odporúčanie
            ROZHODNUTIE RADY,
            ktorým sa Komisia poveruje začatím rokovaní v mene Európskej únie s cieľom uzavrieť protokol, ktorým sa vykonáva dohoda o partnerstve v sektore rybolovu s Marockým kráľovstvom
            {SWD(2018) 1 final}{SWD(2018) 2 final}

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Komisia navrhuje rokovať o novom protokole, ktorým sa vykonáva dohoda o partnerstve v odvetví rybárstva s Marockým kráľovstvom, ktorý by zodpovedal potrebám flotily Únie a bol v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky.

               •Súlad s existujúcimi ustanoveniami v tejto oblasti politiky

               Súčasná dohoda o partnerstve medzi Európskou úniou a Marockým kráľovstvom nadobudla platnosť 28. februára 2007
                  1
               . Táto dohoda sa vykonávala dvomi po sebe nasledujúcimi protokolmi, ktoré plavidlám Únie loviacim pelagické druhy a druhy žijúce pri morskom dne umožňovali prístup do marockej rybolovnej zóny do 14. decembra 2011, čo je dátum ukončenia druhého vykonávacieho protokolu, ako výsledok nesúhlasu zo strany Parlamentu k jeho uzavretiu. Európsky parlament spochybnil udržateľnosť, nákladovú efektívnosť a medzinárodnú zákonnosť navrhovaného nástroja. V roku 2014
                  2
                sa uzavrel tretí protokol, v ktorom sa zohľadnili obavy EP a ktorého platnosť uplynie 14. júla 2018.

               Marocké rybolovné zóny, ktoré sa nachádzajú blízko EÚ a sú bohaté na rybolovné zdroje, sú dôležitou rybolovnou oblasťou pre tradičný maloobjemový rybolov zo Španielska a Portugalska, ako aj pre priemyselné flotily zo vzdialenejších členských štátov. Tieto rybolovné zóny zahŕňajú vody, ktoré patria pod zvrchovanosť a jurisdikciu Maroka, t. j. vody pri pobreží Západnej Sahary, ktoré Maroko de facto spravuje (v súčasnom protokole sa zaviedli osobitné mechanizmy podávania správ na preukázanie jeho sociálno-ekonomických prínosov pre miestne obyvateľstvo).

               Podľa dohody o partnerstve s Marokom môžu plavidlá z 11 členských štátov pôsobiť v šiestich rôznych kategóriách rybolovu, ktoré zahŕňajú malé pelagické druhy, druhy žijúce na morskom dne a druhy migrujúce na veľké vzdialenosti. Marocká rybolovná zóna predstavuje severnú hranicu oblasti výskytu populácie malých pelagických druhov „C“, ktorá sa rozprestiera vo vodách Mauritánie, Senegalu a Guiney-Bissau, pričom všetky z nich patria do siete dvojstranných dohôd o partnerstve v odvetví udržateľného rybárstva.

               Tieto dohody prispievajú k presadzovaniu cieľov SPR na medzinárodnej úrovni, aby rybolovné činnosti Únie mimo jej vôd vychádzali z tých istých zásad a noriem, ktoré sa uplatňujú v rámci práva Únie. Okrem toho posilňujú postavenie Európskej únie v medzinárodných a regionálnych organizáciách, hlavne v Medzinárodnej komisii pre zachovanie atlantických tuniakov (ICCAT). Tieto dohody vychádzajú z najlepších dostupných vedeckých odporúčaní a prispievajú k zlepšeniu dodržiavania medzinárodných opatrení vrátane boja proti nezákonnému, nenahlásenému a neregulovanému (NNN) rybolovu.

               Osobitná pozornosť sa bude venovať vykonávaniu a vyplácaniu finančnej náhrady Maroku na podporu udržateľného riadenia rybolovu, najmä vzhľadom na odporúčania uvedené v osobitnej správe Európskeho dvora audítorov č. 11 z roku 2015 o dohodách o partnerstve v odvetví udržateľného rybárstva.

               •Súlad s ostatnými politikami Únie

               Rokovania s Marockým kráľovstvom o uzavretí protokolu k dohode o partnerstve sú v súlade s vonkajšou činnosťou EÚ v susedných krajinách a s cieľmi Únie, pokiaľ ide o rešpektovanie demokratických zásad a ľudských práv.

               Rokovania sa budú viesť v rámci celého procesu konzultácií so všetkými zainteresovanými útvarmi Komisie, ESVČ a s podporou príslušnej delegácie EÚ.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.

               •Subsidiarita (v prípade inej ako výlučnej právomoci)

               Neuplatňuje sa, ide o výlučnú právomoc.

               •Proporcionalita

               Toto rozhodnutie je primerané stanovenému cieľu.

               •Výber nástroja

               Tento nástroj vychádza z článku 218 ods. 3 a článku 218 ods. 4 ZFEÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               Komisia v roku 2017 vykonala hodnotenie ex post/ex ante prípadného obnovenia protokolu o rybolove s Marockým kráľovstvom. Závery hodnotenia sa nachádzajú v samostatnom pracovnom dokumente útvarov Komisie
                  3
               .

               V hodnotiacej správe sa dospelo k záveru, že flotily EÚ majú veľký záujem o pokračovanie rybolovu v Maroku. Obnovenie protokolu pomôže posilniť monitorovanie, kontrolu a dohľad a prispieť k lepšej správe rybárstva v tomto regióne. Z hodnotenia vyplýva, že obnovenie protokolu by bolo prospešné aj pre Maroko, keďže finančné protiplnenie uhrádzané v rámci protokolu je dôležité pre marockú stratégiu rozvoja odvetvia rybárstva „Halieutis“. Maroko vyjadrilo záujem začať rokovania s EÚ o obnovení protokolu.

               •Konzultácie so zainteresovanými stranami

               V rámci hodnotenia prebehli konzultácie so zainteresovanými stranami vrátane zástupcov odvetvia a organizácií občianskej spoločnosti EÚ, a najmä v rámci Poradnej rady pre diaľkové flotily.

               •Získavanie a využívanie expertízy

               Neuplatňuje sa.

               •Posúdenie vplyvu

               Neuplatňuje sa.

               •Regulačná vhodnosť a zjednodušenie

               Neuplatňuje sa.

               •Základné práva

               V smerniciach na rokovania, ktorých návrh sa nachádza v prílohe k rozhodnutiu o poverení začať rokovania, sa odporúča zahrnúť doložku, na základe ktorej sa môže protokol pozastaviť, ak dôjde k porušeniu ľudských práv a demokratických zásad.

               4.VPLYV NA ROZPOČET

               V prípade nového protokolu sa počíta s vplyvom na rozpočet v podobe uhradenia finančného protiplnenia Marockému kráľovstvu. Každý rok treba do rozpočtového riadku určeného pre dohody o partnerstve v odvetví udržateľného rybárstva (11 03 01) začleniť príslušné rozpočtové prostriedky z hľadiska viazaných a platobných rozpočtových prostriedkov, ktoré sú zlučiteľné s finančným plánovaním viacročného finančného rámca na roky 2014 až 2020. Ročné sumy pre záväzky a platby sa stanovujú v rámci každoročného rozpočtového postupu vrátane riadku rezerv pre protokoly, ktoré nevstúpili do platnosti na začiatku roka
                  4
               .

               Očakáva sa, že rokovania sa skončia pred uplynutím platnosti súčasného protokolu, t. j. do 14. júla 2018.

               5.ĎALŠIE PRVKY

               •Plány vykonávania a monitorovanie, hodnotenie a podávanie správ

               Rokovania by sa mali začať začiatkom roku 2018.

               •Podrobné vysvetlenie konkrétnych ustanovení návrhu

               Komisia odporúča, aby:

               – Rada poverila Komisiu začatím a vedením rokovaní s cieľom uzavrieť nový protokol k dohode o partnerstve v sektore rybolovu s Marockým kráľovstvom,

               – bola Komisia vymenovaná za vyjednávača EÚ v tejto veci,

               – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,

               – Rada schválila smernice na rokovania pripojené k tomuto odporúčaniu.

               Odporúčanie

               ROZHODNUTIE RADY,

               ktorým sa Komisia poveruje začatím rokovaní v mene Európskej únie s cieľom uzavrieť protokol, ktorým sa vykonáva dohoda o partnerstve v sektore rybolovu s Marockým kráľovstvom

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Komisie,

               keďže by sa mali otvoriť rokovania s cieľom uzatvoriť nový protokol, ktorým sa vykonáva dohoda o partnerstve v sektore rybolovu s Marockým kráľovstvom,

               PRIJALA TOTO ROZHODNUTIE:

               Článok 1

               Komisia sa poveruje rokovaním v mene Európskej únie s cieľom obnoviť protokol, ktorým sa vykonáva dohoda o partnerstve v sektore rybolovu s Marockým kráľovstvom.

                Článok 2

               Tieto rokovania sa vedú po porade s osobitným výborom vymenovaným Radou a v súlade so smernicami na rokovania stanovenými v prílohe.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 78, 17.3.2007, s. 31.

                     (2)

                        Ú. v. EÚ L 349, 21.12.2013, s. 1.

                     (3)

                        Evaluation rétrospective et prospective du Protocole à l'accord de partenariat dans le domaine de la pêche durable entre l'Union européenne et le Royaume du Maroc. Záverečná správa, september 2017 (F&S, Poseidon a Megapesca).

                     (4)

                        Kapitola 40 (riadok rezerv 40 02 41) v súlade s medziinštitucionálnou dohodou o viacročnom finančnom rámci (VFR) (2013/C 373/01).

    ---documentbreak---

               EURÓPSKA KOMISIA
            V Bruseli8. 1. 2018
            COM(2018) 1 final
            PRÍLOHA
            k
            odporúčaniu
            na rozhodnutie Rady, ktorým sa Komisia poveruje začatím rokovaní v mene Európskej únie s cieľom obnoviť protokol, ktorým sa vykonáva dohoda o partnerstve v sektore rybolovu s Marockým kráľovstvom
            {SWD(2018) 1 final}{SWD(2018) 2 final}

               PRÍLOHA

               Smernice na rokovania

               –Cieľom rokovaní je uzavrieť protokol k dohode o partnerstve v sektore rybolovu medzi Európskou úniou a Marockým kráľovstvom v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie z 13. júla 2011 o vonkajšom rozmere spoločnej rybárskej politiky.

               –S cieľom podporiť udržateľný a zodpovedný rybolov, prispieť k prísnemu dodržiavaniu medzinárodného práva a súčasne zabezpečiť vzájomné výhody pre EÚ aj Maroko prostredníctvom tohto nového protokolu budú ciele Komisie pri rokovaniach vychádzať z týchto zásad:

               ·zabezpečiť plavidlám flotily EÚ loviacim malé pelagické druhy, druhy žijúce na morskom dne a migrujúce na veľké vzdialenosti prístup k vodám, ktoré patria pod zvrchovanosť alebo jurisdikciu Marockého kráľovstva, pokiaľ ide o rybolov (t. j. vrátane vôd na juh od 27°40‘ severnej zemepisnej šírky), a potrebné oprávnenia, na základe ktorých budú môcť loviť v týchto vodách, čím sa okrem iného zachová sieť dohôd o partnerstve v odvetví udržateľného rybárstva,

               ·zohľadniť najlepšie dostupné vedecké odporúčania a príslušné plány hospodárenia, ktoré prijali príslušné regionálne organizácie pre riadenie rybárstva, s cieľom zabezpečiť environmentálnu udržateľnosť rybolovných činností a súčasne podporovať spravovanie oceánov v celosvetovom meradle, rybolovné činnosti by sa mali zameriavať výhradne na dostupné zdroje a zohľadňovať rybolovnú kapacitu miestnej flotily s osobitným dôrazom na transzonálnu alebo vysoko migračnú povahu dotknutých populácií,

               ·v prípadoch, keď majú o rybolovné zdroje záujem aj flotily iných krajín, usilovať sa získať primeraný podiel na týchto zdrojoch, ako aj uplatňovať rovnaké technické podmienky na všetky zahraničné flotily,

               ·zabezpečiť, aby prístup k rybolovným oblastiam vychádzal z činností flotily EÚ v danom regióne, a zohľadniť pri tom najaktuálnejšie dostupné vedecké posúdenia,

               ·nadviazať dialóg v záujme posilnenia odvetvovej politiky s cieľom podporiť vykonávanie zodpovednej rybárskej politiky, ktorá zodpovedá cieľom krajiny v oblasti rozvoja, predovšetkým vzhľadom na správu odvetvia rybolovu, boj proti nezákonnému, nenahlásenému a neregulovanému rybolovu, kontrolu a monitorovanie rybolovných činností a dohľad nad nimi, ako aj poskytovanie vedeckých odporúčaní,

               ·zahrnúť doložku o dôsledkoch porušovania ľudských práv a demokratických zásad,

               ·zahrnúť vhodné mechanizmy na zabezpečenie toho, aby bola Komisia dostatočne informovaná a zapojená do geografického rozdelenia využívania odvetvovej podpory, ktorá sa prijíma podľa protokolu, a mohla následne v primeranej miere zabezpečiť prínos protokolu pre ľudí na nesamosprávnom území Západnej Sahary.

               ·v protokole by sa mali vymedziť najmä tieto aspekty:

               ·rybolovné možnosti, ktoré sa majú prideliť plavidlám Európskej únie (podľa kategórií),

               ·finančná kompenzácia a podmienky jej vyplácania a

               ·mechanizmy účinnej realizácie odvetvovej podpory a jej pravidelné monitorovanie.

               –S cieľom predísť prerušeniu rybolovných činností by mal nový protokol obsahovať doložku o predbežnom vykonávaní.


               EURÓPSKA KOMISIA
            V Bruseli20.11.2017
            COM(2017) 670 final
            Odporúčanie
            ROZHODNUTIE RADY,
            ktorým sa Komisia poveruje začať rokovania so Švajčiarskou konfederáciou o dohode, ktorou sa stanovujú podmienky účasti Švajčiarskej konfederácie v Agentúre pre európsky GNSS

               DÔVODOVÁ SPRÁVA

               1.KONTEXT ODPORÚČANIA

               •Dôvody a ciele odporúčania

               Agentúra pre európsky GNSS (ďalej aj „agentúra“) bola zriadená nariadením (EÚ) č. 912/2010
                  1
               . Je poverená plnením významných úloh v oblasti bezpečnosti a marketingu týkajúcich sa európskych programov GNSS – Galileo a EGNOS, pričom Európska komisia jej takisto zverila úlohy riadenia programu týkajúce sa využívania týchto programov.

               Agentúra je otvorená účasti tretích krajín, a to uzavretím medzinárodnej dohody medzi Úniou a príslušnou krajinou. Nórsko je prvou treťou krajinou, ktorá sa už na činnosti agentúry zúčastňuje.

               Švajčiarsko je už od 90. rokov 20. storočia na základe svojho členstva v Európskej vesmírnej agentúre (ESA) dlhodobým partnerom a prispievateľom do európskych programov GNSS EGNOS a Galileo. Švajčiarsky priemysel disponuje určitým, niekedy jedinečným, technickým know-how v niektorých sektoroch technológií satelitnej navigácie. Švajčiarsko je hostiteľom pozemnej stanice EGNOS.

               V nadväznosti na zmeny európskych programov GNSS v roku 2008 sa spolupráca medzi EÚ a Švajčiarskom v oblasti satelitnej navigácie zakladá na Dohode o spolupráci medzi Európskou úniou, jej členskými štátmi a Švajčiarskom týkajúcej sa európskych programov satelitnej navigácie (ďalej len „dohoda o spolupráci v oblasti GNSS“), ktorá bola podpísaná v roku 2013 a predbežne sa začala uplatňovať od 1. januára 2014
                  2
               .

               V článku 16 dohody o spolupráci v oblasti GNSS sa uvádza, že: „Švajčiarsko má právo zúčastňovať sa na aktivitách Agentúry pre európsky GNSS za podmienok, ktoré sa stanovia v dohode medzi Európskou úniou a Švajčiarskom. Tieto rokovania začnú hneď ako Švajčiarsko predloží žiadosť na tento účel a ako sa ukončia nevyhnutné postupy na strane Európskej únie.“

               Švajčiarsko predložilo svoju žiadosť o účasť v agentúre listom 20. mája 2014.

               Preto tento dokument obsahuje odporúčanie začať rokovania so Švajčiarskom s cieľom uzavrieť dohodu, v ktorej sa stanovia podmienky účasti Švajčiarska v agentúre.

               Očakáva sa, že táto účasť ešte viac posilní dlhodobé partnerstvo medzi EÚ a Švajčiarskom v oblasti satelitnej navigácie.

               V období rokov 2014 – 2017 Švajčiarsko finančne prispelo na európske programy GNSS sumou približne 240 miliónov EUR.

               •Súlad s existujúcimi ustanoveniami v tejto oblasti politiky

               V článku 23 nariadenia Európskeho parlamentu a Rady (EÚ) č. 912/2010 o zriadení agentúry
                  3
                sa uvádza, že: „Agentúra je otvorená účasti tretích krajín a medzinárodných organizácií. Táto účasť, ako aj jej podmienky sa ustanovia v dohode medzi Úniou a touto treťou krajinou alebo medzinárodnou organizáciou v súlade s postupom ustanoveným v článku 218 Zmluvy o fungovaní Európskej únie.“

               V článku 16 dohody o spolupráci v oblasti GNSS sa uvádza, že: „Švajčiarsko má právo zúčastňovať sa na aktivitách Agentúry pre európsky GNSS za podmienok, ktoré sa stanovia v dohode medzi Európskou úniou a Švajčiarskom.“

               •Súlad s ostatnými politikami Únie

               Európske globálne navigačné satelitné systémy (ďalej len „GNSS“) sú dôležitým prvkom politiky Európskej únie, ktorej cieľom je úplná integrácia pozemnej, námornej a leteckej dopravnej infraštruktúry na účely bezpečnej, plynulej, hospodárnej navigácie šetrnej k životnému prostrediu. Súčasťou medzinárodnej stratégie týkajúcej sa európskeho GNSS je podporovať dohody o spolupráci v oblasti satelitnej navigácie s viacerými krajinami vrátane Švajčiarska.

               Cieľom odporúčaných smerníc na rokovania je umožniť Švajčiarsku ako jednému z hlavných partnerov v oblasti európskych programov GNSS účasť v agentúre. Zahŕňa to súbor práv a povinností vzťahujúcich sa na túto účasť v agentúre, ktorých pôsobnosť sa rozšíri na Švajčiarsko.

               V odporúčaní sa nepredpokladá, že by sa Švajčiarsku zverili práva v oblasti vlastníctva alebo rozhodovania.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Článok 218 ods. 3 a 4 Zmluvy o fungovaní Európskej únie.

               •Subsidiarita (v prípade inej ako výlučnej právomoci)

               Ciele návrhu nemožno uspokojivo dosiahnuť na úrovni členských štátov. Agentúra je orgánom Únie zriadeným na základe práva Únie a účasť tretej krajiny v agentúre preto nemôže povoliť žiadny jednotlivý členský štát. Skôr by ju mala upravovať medzinárodná dohoda, ktorú by uzavrela Únia. Dohoda sa obmedzuje na témy nevyhnutné na to, aby sa Švajčiarsku umožnila účasť v agentúre.

               •Proporcionalita

               Nevzťahuje sa.

               •Výber nástroja

               Medzinárodná dohoda je jediný nástroj, ktorý zaisťuje koherentnosť a právnu istotu v celej EÚ vo vzťahu k Švajčiarsku, pokiaľ ide o jeho účasť v agentúre. V Zmluve sa neuvádzajú žiadne iné schodné možnosti, ako upraviť vzťahy s treťou krajinou.

               Okrem toho sa medzinárodná dohoda vyžaduje aj v článku 23 nariadenia (EÚ) č. 912/2010.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               Nevzťahuje sa.

               •Konzultácie so zainteresovanými stranami

               Komisia túto iniciatívu konzultovala s členskými štátmi EÚ. Dospelo sa k záveru, že takáto iniciatíva je prínosom pre Úniu, a najmä pre ďalšie vykonávanie európskych programov GNSS a fungovanie agentúry.

               •Získavanie a využívanie expertízy

               Nevzťahuje sa.

               •Posúdenie vplyvu

               Nevzťahuje sa.

               •Regulačná vhodnosť a zjednodušenie

               Nevzťahuje sa.

               •Základné práva

               Nevzťahuje sa.

               4.VPLYV NA ROZPOČET

               Švajčiarsko by malo finančne prispievať do rozpočtu agentúry, aby sa pokryli všetky náklady súvisiace s jeho účasťou na činnosti agentúry.

               Na rozpočet Únie to preto nebude mať žiadny finančný vplyv.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

               Nevzťahuje sa.

               •Vysvetľujúce dokumenty (v prípade smerníc)

               Nevzťahuje sa.

               •Podrobné vysvetlenie konkrétnych ustanovení návrhu

               Európska komisia a Švajčiarsko v posledných rokoch pri rôznych príležitostiach diskutovali o tom, ako dať formálnu podobu účasti Švajčiarska v agentúre.

               Jedným z dôsledkov uzavretia dohody o spolupráci v oblasti GNSS je, že Švajčiarsko sa môže zúčastňovať na zasadnutiach výboru pre európske programy GNSS ako pozorovateľ bez práva hlasovať.

               Podľa plánovanej dohody by Švajčiarsko nemalo mať možnosť účasti vo fórach, v pracovných skupinách ani na diskusiách súvisiacich s verejnou regulovanou službou.

               Súčasťou dohody by napokon mal byť mechanizmus, ktorý umožní jej pružné prispôsobenie novému vývoju, napríklad každému budúcemu právnemu predpisu EÚ týkajúcemu sa agentúry.

               Odporúčanie

               ROZHODNUTIE RADY,

               ktorým sa Komisia poveruje začať rokovania so Švajčiarskou konfederáciou o dohode, ktorou sa stanovujú podmienky účasti Švajčiarskej konfederácie v Agentúre pre európsky GNSS

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže rokovania by sa mali začať s cieľom uzavrieť dohodu so Švajčiarskou konfederáciou, ktorou sa stanovujú podmienky účasti Švajčiarskej konfederácie v Agentúre pre európsky GNSS,

               PRIJALA TOTO ROZHODNUTIE:

               Článok 1

               Komisia sa týmto poveruje rokovať v mene Únie o medzinárodnej dohode so Švajčiarskou konfederáciou, ktorou sa stanovujú podmienky účasti Švajčiarskej konfederácie v Agentúre pre európsky GNSS.

               Článok 2

               Smernice na rokovania sú stanovené v prílohe.

               Článok 3

               Rokovania sa vedú v konzultácii s [to be added by the Council: name of the Committee composed of the representatives of the Member States].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Nariadenie Európskeho parlamentu a Rady (EÚ) č. 912/2010 z 22. septembra 2010 o zriadení Agentúry pre európsky GNSS, ktorým sa zrušuje nariadenie Rady (ES) č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie Európskeho parlamentu a Rady (ES) č. 683/2008 (Ú. v. EÚ L 276, 20.10.2010, s. 11).

                     (2)

                        Ú. v. EÚ L 15, 20.1.2014, s.1.

                     (3)

                        Nariadenie Európskeho parlamentu a Rady (EÚ) č. 912/2010 z 22. septembra 2010 o zriadení Agentúry pre európsky GNSS, ktorým sa zrušuje nariadenie Rady (ES) č. 1321/2004 o štruktúrach riadenia európskych programov satelitnej rádiovej navigácie a ktorým sa mení a dopĺňa nariadenie Európskeho parlamentu a Rady (ES) č. 683/2008 (Ú. v. EÚ L 276, 20.10.2010, s. 11).

    ---documentbreak---

               EURÓPSKA KOMISIA
            V Bruseli20. 11. 2017
            COM(2017) 670 final
            PRÍLOHA
            k
            odporúčaniu na ROZHODNUTIE RADY,
            ktorým sa Komisia poveruje začať rokovania so Švajčiarskou konfederáciou o dohode, ktorou sa stanovujú podmienky účasti Švajčiarskej konfederácie v Agentúre pre európsky GNSS

               PRÍLOHA

               I.ÚČEL ROKOVANÍ

               Účelom rokovaní je vymedziť podmienky účasti Švajčiarskej konfederácie v Agentúre pre európsky GNSS (ďalej len „agentúra“).

               II.ROZSAH PÔSOBNOSTI DOHODY

               Táto dohoda by podľa možnosti mala zahŕňať tieto prvky týkajúce sa účasti v agentúre:

               (1)podmienky účasti Švajčiarska v agentúre;

               (2)finančný príspevok Švajčiarska agentúre;

               (3)podmienky účasti zástupcov Švajčiarska v správnej rade agentúry ako pozorovateľov bez práva hlasovať;

               (4)podmienky, za ktorých by malo byť možné zamestnávať štátnych príslušníkov Švajčiarska ako zamestnancov agentúry (zmluvne);

               (5)uplatňovanie ustanovení týkajúcich sa finančnej kontroly zo strany EÚ;

               (6)dĺžka trvania účasti Švajčiarska v agentúre;

               (7)dohoda by mala byť v súlade s príslušnými právnymi predpismi EÚ vrátane nariadenia Európskeho parlamentu a Rady (EÚ) č. 1285/2013 o zriadení a využívaní európskych systémov satelitnej navigácie, ktorým sa ruší nariadenie Rady (ES) č. 876/2002 a nariadenie Európskeho parlamentu a Rady (ES) č. 683/2008 z 11. decembra 2013, a nariadenia Európskeho parlamentu a Rady (EÚ) č. 912/2010
                  1
                o zriadení Agentúry pre európsky GNSS;

               (8)uplatňovanie protokolu o výsadách a imunitách Únie vo Švajčiarsku.

               III. VÝVOJ

               Do dohody by sa mal začleniť zjednodušený postup povoľujúci prispôsobenie technických aspektov meniacim sa okolnostiam. Môže to zahŕňať vytvorenie výboru, ktorý dozerá na vykonávanie dohody a ktorý posudzuje a rozhoduje, či existuje potreba dohodu zmeniť.

               IV. UROVNÁVANIE SPOROV A VYPOVEDANIE DOHODY

               V dohode by sa mal takisto stanoviť mechanizmus urovnávania sporov. Takisto by mala obsahovať ustanovenia, na základe ktorých môže zmluvná strana v prípade potreby dohodu vypovedať.

                     (1)

                        Ú. v. EÚ L 276, 20.10.2010, s.11.


               EURÓPSKA KOMISIA
            V Bruseli17. 7. 2018
            COM(2018) 541 final
            Odporúčanie
            ROZHODNUTIE RADY,
            ktorým sa Komisia poveruje začatím rokovaní s Gambiou v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Komisia navrhuje rokovať o dohode o partnerstve v odvetví udržateľného rybárstva (SFPA) s Gambiou, ktorá by zodpovedala potrebám flotily Únie a bola by v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie o vonkajšom rozmere spoločnej rybárskej politiky.

               •Súlad s existujúcimi ustanoveniami v tejto oblasti politiky

               Medzi Európskou úniou a Gambiou existuje rybárska dohoda, ktorú zmluvné strany uzavreli v roku 1987 a ktorú Rada schválila svojím nariadením (EHS) č. 1580/87 z 2. júna 1987 o uzatvorení dohody medzi Európskym hospodárskym spoločenstvom a vládou Gambijskej republiky o rybolove pred pobrežím Gambie. Táto dohoda sa vykonávala tromi po sebe nasledujúcimi protokolmi, ktoré plavidlám Únie umožňovali prístup do rybolovnej zóny Gambie do júna 1996, keď uplynula platnosť posledného vykonávacieho protokolu. Od daného dátumu sa dohoda považuje za spiacu.

               Európska únia už má v krajinách západnej a strednej Afriky dobre rozvinutú sieť dvojstranných SFPA, konkrétne s Marokom, Mauritániou, Senegalom, Kapverdmi, Libériou, Pobrežím Slonoviny a Svätým Tomášom a Princovým ostrovom.

               Tieto dohody prispievajú k presadzovaniu cieľov SRP na medzinárodnej úrovni a zabezpečujú, aby rybolovné činnosti Únie mimo jej vôd vychádzali z tých istých zásad a noriem, ktoré sa uplatňujú v rámci práva Únie. Navyše dohody o partnerstve v odvetví udržateľného rybárstva podporujú vedeckú spoluprácu medzi EÚ a jej partnermi, transparentnosť a udržateľnosť v záujme lepšieho riadenia rybolovných zdrojov, monitorovanie, kontrolu činností domácej i zahraničných flotíl a dohľad nad nimi, a teda podporujú riadenie, a zároveň zabezpečujú financovanie boja proti nezákonnému, nenahlásenému a neregulovanému rybolovu s cieľom prispieť k udržateľnému rozvoju miestneho odvetvia rybolovu.

               Vďaka SFPA sa posilňuje postavenie Európskej únie ako člena Medzinárodnej komisie pre zachovanie atlantických tuniakov (ICCAT) – orgánu zriadeného na základe medzinárodného práva na účely zachovania druhov migrujúcich na veľké vzdialenosti a hospodárenia s nimi v danom regióne.

               •Súlad s ostatnými politikami EÚ

               Rokovania s Gambiou o uzavretí SFPA a protokolu k nej sú v súlade s vonkajšou činnosťou EÚ v afrických, karibských a tichomorských (AKT) krajinách.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

               Právnym základom tohto rozhodnutia je Zmluva o fungovaní Európskej únie (ZFEÚ), konkrétne jej piata časť (Vonkajšia činnosť Únie) hlava V (Medzinárodné dohody) článok 218, kde sa uvádza postup pre rokovania a uzatváranie dohôd medzi EÚ a tretími krajinami.

               •Subsidiarita (v prípade inej ako výlučnej právomoci)

               Neuplatňuje sa; ide o výlučnú právomoc.

               •Proporcionalita

               Toto rozhodnutie je primerané stanovenému cieľu.

               •Výber nástroja

               Tento nástroj vychádza z článku 218 ods. 3 a článku 218 ods. 4 ZFEÚ.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

               Komisia vykonala v roku 2017 hodnotenie ex ante možného uzavretia SFPA s Gambiou. V hodnotiacej správe dospela k záveru, že odvetvie rybárstva v EÚ má v rámci svojej regionálnej stratégie silný záujem o rybolov v Gambii a že dohoda o partnerstve v odvetví udržateľného rybárstva s Gambiou by pomohla posilniť monitorovanie, kontrolu a dohľad a prispieť k lepšej správe rybárstva v tomto regióne. Gambia vyjadrila svoj záujem začať rokovania s EÚ o možnosti uzavretia SFPA.

               •Konzultácie so zainteresovanými stranami

               Konzultácie prebehnú v rámci Poradnej rady pre diaľkové flotily. Plánované sú ad hoc stretnutia s členskými štátmi, zástupcami odvetvia a prípadne aj s MVO.

               •Získavanie a využívanie expertízy

               Neuplatňuje sa

               •Posúdenie vplyvu

               Neuplatňuje sa

               •Regulačná vhodnosť a zjednodušenie

               Neuplatňuje sa

               •Základné práva

               V smerniciach na rokovania, ktorých návrh sa nachádza v prílohe k rozhodnutiu o poverení začať rokovania, sa odporúča zahrnúť doložku, na základe ktorej možno dohodu a protokol pozastaviť, ak dôjde k porušeniu ľudských práv a demokratických zásad.

               4.VPLYV NA ROZPOČET

               V prípade uzavretia novej SFPA a protokolu k nej sa počíta s vplyvom na rozpočet v podobe finančného príspevku pre Gambiu, ktorý je zlučiteľný s viacročným finančným rámcom na obdobie 2014 – 2020, konkrétne s osobitnými rozpočtovými prostriedkami na dohody o partnerstve v odvetví udržateľného rybárstva. Ročné sumy pre záväzky a platby sa stanovujú v rámci každoročného rozpočtového postupu vrátane riadku rezerv pre protokoly, ktoré nevstúpili do platnosti na začiatku roka
                  1
               .

               5.ĎALŠIE PRVKY

               •Plány vykonávania a monitorovanie, hodnotenie a podávanie správ

               Rokovania by sa mali začať v treťom alebo štvrtom štvrťroku 2018.

               •Podrobné vysvetlenie konkrétnych ustanovení návrhu

               Komisia odporúča, aby:

               – Rada poverila Komisiu začatím a vedením rokovaní s Gambiou s cieľom uzavrieť dohodu o partnerstve v odvetví udržateľného rybárstva a protokol k nej,

               – Komisia bola vymenovaná za vyjednávača EÚ v tejto veci,

               – Komisia viedla rokovania na základe konzultácií s osobitným výborom podľa ustanovení Zmluvy o fungovaní Európskej únie,

               – Rada schválila smernice na rokovania pripojené k tomuto odporúčaniu.

               Odporúčanie

               ROZHODNUTIE RADY,

               ktorým sa Komisia poveruje začatím rokovaní s Gambiou v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Komisie,

               keďže by sa mali začať rokovania s Gambiou s cieľom uzavrieť dohodu o partnerstve v odvetví udržateľného rybárstva a protokol k nej,

               PRIJALA TOTO ROZHODNUTIE:

               Článok 1

               Komisia sa poveruje rokovať s Gambiou v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej.

               Článok 2

               Tieto rokovania sa vedú po porade s osobitným výborom vymenovaným Radou a v súlade so smernicami na rokovania stanovenými v prílohe.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Kapitola 40 (riadok rezerv 40 02 41) v súlade s medziinštitucionálnou dohodou o viacročnom finančnom rámci (VFR) (2013/C 373/01).

    ---documentbreak---

               EURÓPSKA KOMISIA
            V Bruseli17. 7. 2018
            COM(2018) 541 final
            PRÍLOHA
            k
            odporúčaniu
            Rozhodnutie Rady, ktorým sa Komisia poveruje začatím rokovaní s Gambiou v mene Európskej únie s cieľom uzavrieť dohodu o partnerstve v odvetví udržateľného rybárstva a protokol k nej

               PRÍLOHA

               Smernice na rokovania

               –Cieľom rokovaní je uzavrieť dohodu o partnerstve v odvetví udržateľného rybárstva a protokol k nej medzi Európskou úniou a Gambiou v súlade s nariadením (EÚ) č. 1380/2013 o spoločnej rybárskej politike a so závermi Rady z 19. marca 2012 týkajúcimi sa oznámenia Komisie z 13. júla 2011 o vonkajšom rozmere spoločnej rybárskej politiky.

               –Preto by sa v dohode o partnerstve v odvetví rybárstva mal vymedziť všeobecný rámec, všeobecné zásady a ciele, ktoré budú tvoriť základ partnerstva s Gambiou. Mala by obsahovať doložku o zrušení aktuálnej dohody medzi Európskym hospodárskym spoločenstvom a vládou Gambijskej republiky o rybolove pred pobrežím Gambie
                  1
               .

               –S cieľom podporiť udržateľný a zodpovedný rybolov a zároveň poskytnúť vzájomné výhody pre EÚ a Gambiu prostredníctvom tejto novej dohody a protokolu k nej musia byť ciele rokovaní Komisie založené:

               ·na zabezpečení prístupu k výhradnej hospodárskej zóne (VHZ) Gambie a potrebných povolení pre plavidlá flotily EÚ na rybolov v danej VHZ, čím sa okrem iného vytvorí sieť dohôd o partnerstve v odvetví udržateľného rybárstva dostupná pre prevádzkovateľov z EÚ,

               ·na zohľadnení najlepších dostupných vedeckých odporúčaní a príslušných plánov hospodárenia, ktoré prijali regionálne organizácie pre riadenie rybárstva, s cieľom zabezpečiť a zlepšiť environmentálnu udržateľnosť rybolovných činností a súčasne podporovať spravovanie oceánov v celosvetovom meradle. Rybolovné činnosti by sa mali zameriavať výhradne na dostupné zdroje a zohľadňovať rybolovnú kapacitu miestnej flotily s osobitným dôrazom na vysoko migračnú povahu dotknutých populácií,

               ·na úsilí získať primeraný podiel na týchto rybolovných zdrojoch, ktorý bude v plnej miere zodpovedať záujmom flotily EÚ v prípadoch, keď majú o rybolovné zdroje záujem aj flotily iných krajín,

               ·na zabezpečení toho, aby prístup k rybolovným oblastiam vychádzal z činností flotily EÚ v danom regióne, a zohľadniť pri tom najaktuálnejšie dostupné vedecké posúdenia,

               ·na dialógu v záujme posilnenia odvetvovej politiky s cieľom podporiť vykonávanie zodpovednej rybárskej politiky, ktorá zodpovedá cieľom krajiny v oblasti rozvoja, predovšetkým vzhľadom na riadenie odvetvia rybolovu, boj proti nezákonnému, nenahlásenému a neregulovanému rybolovu, kontrolu a monitorovanie rybolovných činností a dohľad nad nimi, ako aj poskytovanie vedeckých odporúčaní, a podporiť hospodársku činnosť, ktorá prispeje okrem iného k riešeniu príčin emigrácie z Gambie,

               ·na zahrnutí doložky o dôsledkoch porušovania ľudských práv a demokratických zásad.

               –V protokole by sa mali vymedziť najmä tieto aspekty:

               ·rybolovné možnosti, ktoré sa majú prideliť plavidlám Európskej únie (podľa kategórií),

               ·finančná kompenzácia a podmienky jej vyplácania a

               ·mechanizmus realizácie odvetvovej podpory.

                     (1)

                        Nariadenie Rady (EHS) č. 1580/87 z 2. júna 1987 (Ú. v. EÚ L 146, 6.6.1987).


               EURÓPSKA KOMISIA
            V Bruseli27. 11. 2018
            COM(2018) 765 final
            Odporúčanie
            ROZHODNUTIE RADY
            o poverení začať rokovania o dohode, ktorou sa mení existujúca colná kvóta na hydinové mäso a prípravky z hydinového mäsa a ktorou sa mení existujúci colný režim vzťahujúci sa na ostatné hydinové kusy, stanovené v prílohe I-A ku kapitole 1 Dohody o pridružení medzi Európskou úniou a jej členskými štátmi na jednej strane a Ukrajinou na strane druhej

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

               Dohoda o pridružení
                  1
                (ďalej len „dohoda“), ktorej súčasťou je aj prehĺbená a komplexná zóna voľného obchodu, medzi Európskou úniou (EÚ) a jej členskými štátmi na jednej strane a Ukrajinou na strane druhej sa predbežne vykonáva od 1. januára 2016 a úplnú platnosť nadobudla 1. septembra 2017. V dohode sa okrem iného stanovujú preferenčné podmienky bilaterálneho obchodu s tovarom.

                  Od polovice roku 2016 sa s použitím preferencií vyplývajúcich z dohody začal dovážať z Ukrajiny do EÚ v čoraz väčších množstvách nový druh hydinových kusov
                     2
                  . Tieto nové kusy pozostávajú z tradičných pŕs s ramennými kosťami krídel, pričom ramenné kosti tvoria len veľmi malú časť celkovej hmotnosti kusu. Po minimálnom spracovaní sa tieto kusy môžu uvádzať na trh v EÚ ako hydinové prsia. Uvedené kusy sa dovážajú do EÚ najmä v rámci colnej položky KN 0207 13 70 („ostatné kusy, čerstvé“) a určité menšie množstvá vstúpili do EÚ v rámci colnej položky KN 0207 14 70 („ostatné kusy, mrazené“). Podľa dohody možno na dovoz v rámci týchto dvoch colných položiek pri vstupe na trh EÚ uplatňovať nulové clo bez akýchkoľvek kvantitatívnych obmedzení.

                  Treba zdôrazniť, že tradičné kusy z hydinových pŕs (KN 0207 13 50 alebo KN 0207 14 50) podliehajú kvantitatívne obmedzenej colnej kvóte s nulovým clom (v súčasnosti táto kvóta predstavuje 17 600 ton, do roku 2021 sa má zvýšiť na 20 000 ton)
                     3
                  , po prekročení ktorej sa uplatňujú sadzby podľa doložky najvyšších výhod.

                  Rýchly nárast bezcolného dovozu týchto konkrétnych hydinových kusov, ktorý počas rokovaní o dohode neexistoval ani nebol predvídateľný, narúša ochranu, ktorú dohoda poskytuje v prípade hydinových pŕs, a môže narušiť krehkú rovnováhu na trhu EÚ s hydinovým mäsom.

                  Cieľom návrhu je povoliť začatie rokovaní o zmene dohody s cieľom lepšie vymedziť dovoz hydinového mäsa z Ukrajiny do EÚ a zaručiť pritom zamýšľanú ochranu výrobcov z EÚ.

                  Na tento účel by plánovaná zmena spočívala v zahrnutí dvoch colných položiek KN 0207 13 70 a 0207 14 70 do už existujúcej colnej kvóty, ktorá v súčasnosti predstavuje 17 600 ton a do roku 2021 sa má zvýšiť na 20 000 ton (poradové číslo 09.4273), pričom veľkosť kvóty by sa preskúmala. Dovozy v rámci colných položiek KN 0207 13 70 a 0207 14 70, ktoré presahujú kvótu, by potom podliehali sadzbám podľa doložky najvyšších výhod.

                  Na stanovenie novej veľkosti kvóty (kvót) je vhodné zohľadniť objem dovozu hydinových výrobkov z Ukrajiny do EÚ v rámci dvoch colných položiek KN 0207 13 70 a 0207 14 70 v období od júla 2017 do júna 2018 a zohľadniť pravdepodobný nárast obchodu.

               •Súlad s existujúcimi ustanoveniami v tejto oblasti politiky

                  Cieľom je vytvoriť na základe dohody stabilné a predvídateľné obchodné prostredie pre hydinové mäso a zabezpečiť rozumný a primeraný nárast obchodu s Ukrajinou. To je v súlade s cieľom voľného a spravodlivého obchodu uvedeného v článku 3 ods. 5 Zmluvy o Európskej únii, ako aj s cieľom harmonického rozvoja svetového obchodu uvedeného v článku 206 Zmluvy o fungovaní Európskej únie (ZFEÚ).

               •Súlad s ostatnými politikami Únie

                  Uvedené ciele sú v súlade so spoločnou poľnohospodárskou politikou, a najmä s jej cieľmi podľa článku 39 ZFEÚ, ktoré zahŕňajú stabilizáciu trhu.

               2.PRÁVNY ZÁKLAD, SUBSIDIARITA A PROPORCIONALITA

               •Právny základ

                  Článok 207 v spojení s článkom 218 ods. 4 Zmluvy o fungovaní Európskej únie (ZFEÚ).

               •Subsidiarita (v prípade inej ako výlučnej právomoci)

                  Podľa článku 5 ods. 3 ZEÚ sa zásada subsidiarity neuplatňuje v oblastiach vo výlučnej právomoci EÚ. Spoločná obchodná politika sa uvádza medzi oblasťami vo výlučnej právomoci Únie v článku 3 ZFEÚ. Táto politika zahŕňa rokovanie o obchodných dohodách okrem iného podľa článku 207 ZFEÚ.

               •Proporcionalita

                  Tento návrh je v súlade so zásadou proporcionality. Zmena colných sadzieb a koncesií na colné kvóty pre hydinové mäso a prípravky z hydinového mäsa v dohode je skutočne jediným spôsobom, ako vyriešiť problém, na ktorý sa poukázalo, a dosiahnuť tak cieľ tohto návrhu.

               •Výber nástroja

                  Rozhodnutie Rady Európskej únie.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Hodnotenia ex post/kontroly vhodnosti existujúcich právnych predpisov

                  Neuplatňuje sa.

               •Konzultácie so zainteresovanými stranami

                  Rôzne zainteresované strany, najmä európsky sektor hydinového mäsa, informovali Komisiu o svojich obavách týkajúcich sa dovozu týchto nových hydinových kusov, pozostávajúcich najmä z hydinových pŕs z Ukrajiny, do Únie. Komisia dôkladne monitorovala dovoz hydinového mäsa z Ukrajiny a podrobne zanalyzovala tvrdenia zainteresovaných strán týkajúce sa tejto konkrétnej otázky.

               •Získavanie a využívanie expertízy

                  Komisia bola v kontakte s rôznymi zainteresovanými stranami, ktoré poskytli svoje stanoviská k obavám týkajúcim sa prístupu na konkrétne trhy v súvislosti s bezcolným dovozom hydinového mäsa z Ukrajiny.

               •Posúdenie vplyvu

               Tento návrh sa neopiera o posúdenie vplyvu.

               Ako sa uvádza v oddiele „Dôvody a ciele návrhu“, dovoz nového druhu hydinových kusov bez cla rýchlo rastie. Keďže takýto dovoz nepodlieha kvantitatívnym obmedzeniam, môže v prípade, že obchodný režim zostane nezmenený, narušiť ochranu, ktorú dohoda poskytuje vo forme colných kvót, pokiaľ ide o hydinové prsia, a následne narušiť krehkú rovnováhu na trhu EÚ s hydinovým mäsom. Túto situáciu preto treba naliehavo riešiť. Komisia dostala od poslancov Európskeho parlamentu a európskeho sektora hydinového mäsa množstvo otázok na písomné zodpovedanie, v ktorých sa požadovalo prijatie opatrení na vyriešenie situácie.

               Dovoz do EÚ v rámci daných dvoch colných položiek KN 0207 13 70 a 0207 14 70 za posledné celé kalendárne roky 2016 a 2017 dosiahol kombinovanú hodnotu dovozu 43,9 milióna EUR. To predstavuje 23,9 % celkového dovozu hydinového mäsa z Ukrajiny do EÚ v rokoch 2016 a 2017 a 1,1 % celkového dovozu hydinového mäsa zo všetkých tretích krajín do EÚ za uvedené dva kalendárne roky.

                  Navrhovaným opatrením sa súčasný bezcolný dovoz v rámci colných položiek KN 0207 13 70 a 0207 14 70 „ostatné kusy, čerstvé alebo mrazené“ integruje do existujúcej colnej kvóty pre dovoz hydiny z Ukrajiny. To znamená, že navrhovaným opatrením by sa stabilizoval existujúci dovoz hydinového mäsa z Ukrajiny do EÚ, pričom sa neočakávajú žiadne ďalšie dôsledky tohto opatrenia na bilaterálny obchod.

                  V rovnakom období, počas ktorého vzrástol príslušný dovoz z Ukrajiny, došlo z dôvodov súvisiacich najmä s bezpečnosťou potravín k zníženiu dovozu z Brazílie, ktorá je jedným z hlavných dodávateľov hydinového mäsa spomedzi tretích krajín. Táto veľmi špecifická situácia umožnila zachovať rovnováhu na trhu EÚ.

                  Ak by sa však v rámci dohody zachoval bezcolný prístup pre colné položky vzťahujúce sa na „ostatné kusy, čerstvé alebo mrazené“, už aj tak značná a rastúca kapacita na výrobu hydiny na Ukrajine by pravdepodobne viedla k ďalšiemu výraznému zvýšeniu dovozu do EÚ. Bez opätovného zavedenia cla na tieto colné položky by ukrajinský hydinársky sektor mal naďalej neobmedzený prístup na trh EÚ s hydinovými prsiami. Vzniká tak riziko destabilizácie cien a narušenia rovnováhy medzi výrobou a dovozom na trhu EÚ s hydinovým mäsom.

                  •
                        Regulačná vhodnosť a zjednodušenie

               Neuplatňuje sa.

               •Základné práva

                  Návrh nebude mať žiadne dôsledky na ochranu základných práv.

               4.VPLYV NA ROZPOČET

                  Navrhované opatrenie by nemalo mať žiadny vplyv na rozpočet EÚ vo forme ušlých ciel v dôsledku zavedenia väčšej colnej kvóty pre hydinové mäso. Rozsah zvýšenia kvóty by mal vo veľkej miere zodpovedať ročnému dovozu hydinového mäsa, ktoré v súčasnosti vstupuje na územie Únie bez cla.

               5.ĎALŠIE PRVKY

               •Plány vykonávania, spôsob monitorovania, hodnotenia a podávania správ

                  Komisia dôkladne monitoruje dovoz hydinového mäsa z tretích krajín. V dôsledku tohto monitorovania Komisia včas zistila bezcolný dovoz týchto nových kusov hydinového mäsa. Komisia bude dovoz hydinového mäsa naďalej dôsledne monitorovať.

               •Vysvetľujúce dokumenty (v prípade smerníc)

                  Neuplatňuje sa.

               •Podrobné vysvetlenie konkrétnych ustanovení návrhu

                  Návrh sa týka poverenia, ktoré má udeliť Rada Komisii, na rokovanie v mene EÚ o zmene dohody.

                  V súlade s článkom 207 ZFEÚ sa navrhuje, aby Rada Európskej únie určila Výbor pre obchodnú politiku za výbor, po porade s ktorým sa musia viesť rokovania.

                  Európsky parlament bude informovaný vo všetkých etapách konania v súlade s článkom 218 ods. 10 ZFEÚ.

                  Komisia odporúča, aby sa smernice na rokovania zverejnili bezprostredne po ich prijatí.

               Odporúčanie

               ROZHODNUTIE RADY

               o poverení začať rokovania o dohode, ktorou sa mení existujúca colná kvóta na hydinové mäso a prípravky z hydinového mäsa a ktorou sa mení existujúci colný režim vzťahujúci sa na ostatné hydinové kusy, stanovené v prílohe I-A ku kapitole 1 Dohody o pridružení medzi Európskou úniou a jej členskými štátmi na jednej strane a Ukrajinou na strane druhej

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 4,

               so zreteľom na odporúčanie Európskej komisie,

               keďže:

               (1)Dohoda o pridružení
                  4
                medzi Európskou úniou a Európskym spoločenstvom pre atómovú energiu a ich členskými štátmi na jednej strane a Ukrajinou na strane druhej (ďalej len „dohoda“) sa predbežne vykonáva od 1. januára 2016 a nadobudla platnosť 1. septembra 2017.

               (2)Od polovice roku 2016 sa v rámci KN 0207 13 70 („ostatné kusy, čerstvé“) a KN 0207 14 70 („ostatné kusy, mrazené“) začal dovážať z Ukrajiny do EÚ nový druh hydinových kusov. Tento dovoz sa prudko zvýšil a v prvých šiestich mesiacoch roku 2018 dosiahol 25 000 ton. Podľa dohody možno na tento dovoz pri vstupe na trh EÚ uplatňovať nulové clo bez akýchkoľvek kvantitatívnych obmedzení.

               (3)Nový druh hydinových kusov pozostáva z tradičných pŕs s ramennými kosťami krídel, ktoré sa po minimálnom spracovaní v Únii môžu v Únii uvádzať na trh ako hydinové prsia. Neobmedzený dovoz týchto kusov preto môže ohroziť podmienky, za ktorých sa do Únie podľa dohody môžu dovážať tradičné hydinové prsia, a to najmä kvantitatívne obmedzenia vo forme colnej kvóty.

               (4)Mali by sa preto začať rokovania s cieľom uzavrieť dohodu, ktorou sa mení dohoda o pridružení s Ukrajinou, pokiaľ ide o colný režim a colnú kvótu týkajúcu sa hydinového mäsa a prípravkov z hydinového mäsa,

               PRIJALA TOTO ROZHODNUTIE:

               Článok 1

               Komisia sa poveruje rokovať v mene Únie o zmene colného sadzobníka EÚ, pokiaľ ide o dve colné položky KN 0207 13 70 a KN 0207 14 70 „ostatné kusy, čerstvé alebo mrazené“, uvedeného v prílohe I-A ku kapitole 1 a o zmene colnej kvóty na hydinové mäso a prípravky z hydinového mäsa uvedenej v dodatku k prílohe I-A k dohode o pridružení.

               Článok 2

               Smernice na rokovania sa stanovujú v prílohe.

               Článok 3

               Pri rokovaniach je konzultovaný [....].

               Článok 4

               Toto rozhodnutie a príloha k nemu sa zverejnia bezprostredne po ich prijatí.

               Článok 5

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                        Ú. v. EÚ L 161, 29.5.2014, s. 3.

                     (2)

                        Len za prvých šesť mesiacov roku 2018 dosiahol dovoz týchto kusov predbežne 25 000 ton.

                     (3)

                        Pozri vykonávacie nariadenie Komisie (EÚ) 2015/2078 z 18. novembra 2015 (Ú. v. EÚ L 302, 19.11.2015, s. 63).

                     (4)

                        Ú. v. EÚ L 161, 29.5.2014, s. 3.

    ---documentbreak---

               EURÓPSKA KOMISIA
            V Bruseli27. 11. 2018
            COM(2018) 765 final
            PRÍLOHA
            k
            odporúčaniu týkajúcemu sa rozhodnutia Rady
            o poverení začať rokovania o dohode, ktorou sa mení existujúca colná kvóta na hydinové mäso a prípravky z hydinového mäsa a ktorou sa mení existujúci colný režim vzťahujúci sa na ostatné hydinové kusy, stanovené v prílohe I-A ku kapitole 1 Dohody o pridružení medzi Európskou úniou a jej členskými štátmi na jednej strane a Ukrajinou na strane druhej

               PRÍLOHA

               1.Komisia by mala začať rokovania s Ukrajinou o zmene dohody o pridružení s cieľom zabezpečiť, aby sa dovoz hydinového mäsa z Ukrajiny do Únie uskutočňoval za podmienok, ktorými sa zaručí primeraná ochrana výrobcov z EÚ.

               2.Na dosiahnutie tohto cieľa by Komisia mala viesť rokovania s cieľom dosiahnuť tieto zmeny dohody o pridružení:

               –zahrnutie dvoch colných položiek s číselným znakom KN 0207 13 70 a 0207 14 70 „ostatné kusy, čerstvé alebo mrazené“ do súčasnej colnej kvóty (poradové číslo 09.4273) na hydinové mäso, ktorú Únia otvorila v prospech Ukrajiny,

               –následné zvýšenie objemu colnej kvóty (poradové číslo 09.4273) na hydinové mäso, ktorú Únia otvorila v prospech Ukrajiny, a

               –opätovné zavedenie cla podľa doložky najvyšších výhod (MFN) vo výške 100,8 EUR/100kg/net pre colné položky 0207 13 70 a 0207 14 70 na dovoz z Ukrajiny nad rámec colnej kvóty na hydinové mäso (poradové číslo 09.4273).

               3.Komisia podá Rade správu o výsledku rokovaní a o prípadných problémoch, ktoré môžu nastať počas rokovaní.


               EURÓPSKA KOMISIA
            V Bruseli13. 9. 2013
            COM(2013) 628 final
            Odporúčanie
            ROZHODNUTIE RADY
            o poverení na začatie rokovaní o komplexnej dohode o vedecko-technologickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou, ktorou sa Švajčiarska konfederácia pridružuje k rámcovému programu pre výskum a inovácie (2014 – 2020) – Horizont 2020 a k výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, a ktorou sa upravuje účasť Švajčiarska na projekte ITER v období rokov 2014 – 2020

               DÔVODOVÁ SPRÁVA

               1.KONTEXT NÁVRHU

               Listom zo 7. marca 2011 Švajčiarska konfederácia (ďalej len „Švajčiarsko“) prejavila záujem o pridruženie.

               Zdá sa, že Švajčiarsko spĺňa kritériá na pridruženie vymedzené v článku 7 návrhu nariadenia Európskeho parlamentu a Rady, ktorým sa zriaďuje rámcový program pre výskum a inovácie (2014 – 2020) – Horizont 2020
                  1
               , a v článku 5 návrhu nariadenia Rady o výskumnom a vzdelávacom programe Európskeho spoločenstva pre atómovú energiu (2014 – 2018), ktorý prispieva k rámcovému programu v oblasti výskumu a inovácií Horizont 2020
                  2
               .

               Švajčiarsko je k rámcovým programom EÚ pre vedecký a technologický rozvoj pridružené od roku 2004. Pridruženie Švajčiarska k rámcovým programom EÚ je pre EÚ prínosom vzhľadom na to, že medzi subjektmi Európskej únie a Švajčiarska došlo k zintenzívneniu spolupráce v oblasti výskumu v oblasti informačných a komunikačných technológií, zdravia a nanovied. Švajčiarsko je taktiež aktívnym partnerom, ktorý finančne prispieva na iniciatívy podľa článku 185. Švajčiarsko sa vzhľadom na jeho veľmi dobré laboratóriá a inštitúty v oblasti štiepenia a syntézy považuje za špičkového a veľmi dobre vybaveného partnera vo výskume Euratomu.

               Naposledy sa Švajčiarsko pridružilo k siedmemu rámcovému programu Európskeho spoločenstva v oblasti výskumu, technologického rozvoja a demonštračných činností (2007 – 2013) na základe Dohody o vedecko-technickej spolupráci medzi Európskym spoločenstvom a Európskym spoločenstvom pre atómovú energiu na jednej strane a Švajčiarskou konfederáciou na druhej strane
                  3
               .

               Švajčiarsko je jedinou treťou krajinou pridruženou k celému výskumnému programu Euratomu. K tematickej oblasti jadrovej syntézy rámcových programov Euratomu je pridružené už od roku 1979 na základe Dohody o spolupráci medzi Európskym spoločenstvom pre atómovú energiu a Švajčiarskou konfederáciou v oblasti riadenej termojadrovej syntézy a fyziky plazmy z roku 1978
                  4
               . V súlade s článkom 19 ods. 2 tejto dohody sa platnosť tejto dohody automaticky predlžuje každým následným rozhodnutím, ktoré Euratom prijme v súvislosti s programom.

               Pridruženie Švajčiarska k časti rámcového programu Euratomu týkajúcej sa štiepenia a k činnostiam Spoločného výskumného centra v oblasti jadrového priemyslu sa riadi Dohodou o vedeckej a technologickej spolupráci medzi Európskym spoločenstvom pre atómovú energiu na jednej strane a Švajčiarskou konfederáciou na strane druhej, ktorou sa Švajčiarska konfederácia pridružuje k rámcovému programu Európskeho spoločenstva pre atómovú energiu pre v oblasti jadrového výskumu a odbornej prípravy (2012 – 2013), ktorá nadobudla platnosť 12. decembra 2012 a bude sa uplatňovať do 31. decembra 2013.

               Novou dohodou medzi Európskou úniou a Európskym spoločenstvom pre atómovú energiu na jednej strane a Švajčiarskou konfederáciou na strane by druhej by sa mali zlúčiť a komplexne upraviť podmienky pridruženia Švajčiarska k programu Horizont 2020 a k výskumnému a vzdelávaciemu programu Európskeho spoločenstva pre atómovú energiu, ktorý prispieva k programu Horizont 2020, ako aj podmienky účasti Švajčiarska na projekte ITER v období rokov 2014 – 2020. Následne by táto dohoda mala nahradiť dohodu o spolupráci v oblasti jadrovej syntézy z roku 1978. Vedie k tomu viacero dôvodov.

               Súčasný systém viacerých dohôd, ktorými sa Švajčiarsko pridružuje k rámcovým programom EÚ a Euratomu, nie je prehľadný. Skutočnosť, že pridruženie Švajčiarska k rámcovému programu Euratomu upravujú dve odlišné dohody, by mohla viesť k situácii, kde by Švajčiarsko bolo pridružené len k časti rámcového programu Euratomu.

               Terminológia použitá v dohode o spolupráci v oblasti jadrovej syntézy z roku 1978 je zastaraná a už nezodpovedá nástrojom financovania navrhnutým v návrhu nariadenia Rady o výskumnom a vzdelávacom programe Európskeho spoločenstva pre atómovú energiu (2014 – 2018), ktorý prispieva k programu Horizont 2020
                  5
               , vypracovanom Komisiou.

               Finančný režim, ktorý sa na Švajčiarsko vzťahuje podľa dohody o spolupráci v oblasti jadrovej syntézy, pokiaľ ide o príspevky na činnosti v oblasti jadrovej syntézy v rámci programu Euratomu, je výhodnejší než režimy v rámci ostatných častí programu Euratomu alebo rámcového programu EÚ. Takýto zvýhodnený režim sa udeľuje krajinám EZVO, ktoré sú členmi EHP, v súvislosti s ich pridružením k rámcovému programu EÚ v rámci Dohody o Európskom hospodárskom priestore. Švajčiarsko sa rozhodlo nestať členom Európskeho hospodárskeho priestoru. Režim, ktorý sa vzťahuje na príspevky Švajčiarska podľa dohody o spolupráci v oblasti jadrovej syntézy, nebol nikdy revidovaný vzhľadom na to, že uvedená dohoda sa automaticky predlžuje pre následné rámcové programy Euratomu. Podmienky pridruženia Švajčiarska podľa dohody o spolupráci v oblasti jadrovej syntézy by sa mali prerokovať.

               Preto je na účely zrozumiteľnosti a zjednodušenia žiaduce upraviť pridruženie Švajčiarska k rámcovým programom EÚ a Euratomu a k projektu ITER prostredníctvom jedinej komplexnej dohody.

               Okrem stanovenia jediného režimu/mechanizmu na výpočet finančného príspevku Švajčiarska na uvedené programy a na projekt ITER umožňuje rokovanie o novej dohode aj zavedenie nového mechanizmu umožňujúceho preskúmanie dohody po troch rokoch od začiatku jej vykonávania, ktorého súčasťou by bolo prehodnotenie finančného príspevku na uvedené programy. Cieľom je zaviesť takúto doložku o preskúmaní v budúcnosti pre všetky tretie krajiny pridružené k rámcovým programom.

               Nová dohoda sa neuzatvorí, kým sa neprijme program Horizont 2020, výskumný a vzdelávací program Euratomu, ktorý prispieva k programu Horizont 2020, a rozhodnutie o financovaní projektu ITER (2014 – 2020). V novej dohode by sa malo ustanoviť jej predbežné uplatňovanie od 1. januára 2014.

               Podpis budúcej dohody, ktorá bude výsledkom týchto rokovaní, však bude závisieť od uspokojivého výsledku prebiehajúcich diskusií o rôznych nedoriešených otázkach v celkových vzťahoch medzi EÚ a Švajčiarskom, najmä pokiaľ ide o podpis Dohody o spolupráci v oblasti globálneho navigačného satelitného systému zo strany Švajčiarska. V novej dohode by sa malo stanoviť automatické ukončenie jej platnosti v prípade ukončenia platnosti dohody medzi EÚ a Švajčiarskom o voľnom pohybe osôb, ako aj v prípade, že Švajčiarsko nepredloží do šiestich mesiacov po ukončení svojich vnútorných postupov oznámenie požadované na nadobudnutie platnosti protokolu o rozšírení pôsobnosti dohody o voľnom pohybe osôb so Švajčiarskom na Chorvátsko.

               Hoci vo vzťahoch EÚ a Švajčiarska existujú ďalšie otázky, automatické ukončenie platnosti je naviazané na dohodu o voľnom pohybe osôb a na protokol, ktorým sa rozširuje jej pôsobnosť na Chorvátsko, z toho dôvodu, že uvedená dohoda má najbezprostrednejší a najsilnejší vplyv na životy občanov členských štátov EÚ.

               2.PRÁVNE PRVKY NÁVRHU

               Odporúčanie na rozhodnutie Rady sa zakladá na článku 218 ods. 3 a 4 Zmluvy o fungovaní Európskej únie a na článku 101 Zmluvy o Euratome.

               Vzhľadom na uvedené skutočnosti Komisia odporúča, aby Rada v súlade s článkom 218 ods. 3 a 4 Zmluvy o fungovaní Európskej únie a v súlade s článkom 101 ods. 2 Zmluvy o Euratome poverila Komisiu rokovať so Švajčiarskou konfederáciou o komplexnej dohode o vedecko-technologickej spolupráci medzi Európskou úniou a Európskym spoločenstvom pre atómovú energiu na jednej strane a Švajčiarskou konfederáciou na strane druhej, ktorou sa Švajčiarska konfederácia pridružuje k rámcovému programu pre výskum a inovácie (2014 – 2020) – Horizont 2020 a k výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, a ktorou sa upravuje účasť Švajčiarska na projekte ITER v období rokov 2014 – 2020.

               Odporúčanie

               ROZHODNUTIE RADY

               o poverení na začatie rokovaní o komplexnej dohode o vedecko-technologickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou, ktorou sa Švajčiarska konfederácia pridružuje k rámcovému programu pre výskum a inovácie (2014 – 2020) – Horizont 2020 a k výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, a ktorou sa upravuje účasť Švajčiarska na projekte ITER v období rokov 2014 – 2020

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na Zmluvu o založení Európskeho spoločenstva pre atómovú energiu, a najmä na jej článok 101,

               so zreteľom na odporúčanie Komisie,

               keďže by sa mali začať rokovania s cieľom uzavrieť komplexnú dohodu o vedecko-technologickej spolupráci medzi Európskou úniou a Európskym spoločenstvom pre atómovú energiu a Švajčiarskou konfederáciou, ktorou sa Švajčiarska konfederácia pridružuje k rámcovému programu pre výskum a inovácie (2014 – 2020) – Horizont 2020 a k výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, a ktorou sa upravuje účasť Švajčiarska na projekte ITER v období rokov 2014 – 2020,

               PRIJALA TOTO ROZHODNUTIE:

               Článok 1

               Komisia sa týmto poveruje rokovať v mene Únie a Európskeho spoločenstva pre atómovú energiu o komplexnej dohode pre vedecko-technologickú spoluprácu medzi Európskou úniou a Európskym spoločenstvom pre atómovú energiu a Švajčiarskou konfederáciou, ktorou sa Švajčiarska konfederácia pridružuje k rámcovému programu pre výskum a inovácie (2014 – 2020) – Horizont 2020 a k výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, a ktorou sa upravuje účasť Švajčiarska na projekte ITER v období rokov 2014 – 2020.

               Článok 2

               Smernice na rokovania sú uvedené v prílohe.

               Článok 3

               Rokovania sa vedú v konzultácii s [názov osobitného výboru uvedie Rada].

               Článok 4

               Toto rozhodnutie je určené Komisii.

               V Bruseli

                     Za Radu

                     predseda

               PRÍLOHA

               SMERNICE NA ROKOVANIA O DOHODE medzi Európskou úniou a Európskym spoločenstvom pre atómovú energiu a Švajčiarskou konfederáciou, ktorou sa Švajčiarska konfederácia pridružuje k rámcovému programu pre výskum a inovácie (2014 – 2020) – Horizont 2020 a k výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, a ktorou sa upravuje účasť Švajčiarska na projekte ITER v období rokov 2014 – 2020

               1.V dohode by sa malo stanoviť pridruženie Švajčiarskej konfederácie k celému rámcovému programu pre výskum a inovácie (2014 – 2020) – Horizont 2020 a k celému výskumnému a vzdelávaciemu programu Európskeho spoločenstva pre atómovú energiu (2014 – 2018), ktorý prispieva k programu Horizont 2020, v súlade s nariadením Európskeho parlamentu a Rady, ktorým sa stanovujú pravidlá účasti a šírenia výsledkov v programe Horizont 2020 a v rámcovom programe Euratomu (2014 – 2018). Dohodou by sa tiež mala upraviť účasť Švajčiarskej konfederácie na projekte ITER v období rokov 2014 – 2020. Nová komplexná dohoda by mala nahradiť dohodu o spolupráci v oblasti jadrovej fúzie z roku 1978.

               2.Aby sa Švajčiarskej konfederácii umožnilo zapojiť sa čo najskôr do rámcového programu EÚ a celého rámcového programu Euratomu, ako aj do projektu ITER ako pridruženej krajine, malo by sa v dohode ustanoviť jej predbežné uplatňovanie od 1. januára 2014.

               3.Komisia by sa mala usilovať o to, aby sa do novej dohody zahrnuli jednotné pravidlá uplatniteľné na výpočet finančného príspevku Švajčiarskej konfederácie na programy EÚ a Euratomu a na projekt ITER. Nová dohoda by mala obsahovať doložku umožňujúcu preskúmanie jej vykonávania, ktorého súčasťou by malo byť prehodnotenie finančného príspevku Švajčiarskej konfederácie na uvedené programy.

               4.V dohode by mala ustanoviť primeraná ochrana finančných záujmov EÚ a Euratomu, ktorá by sa vzťahovala na oznamovanie finančných údajov, audity a administratívne vyšetrovania podvodov vedené na mieste, administratívnu pomoc a vymáhanie finančných prostriedkov. V dohode by sa malo v potrebnom rozsahu naplánovať odstránenie prekážok v oblasti zdaňovania a sociálneho zabezpečenia vyplývajúce z cezhraničnej spolupráce výskumných pracovníkov pri výskumných projektoch podľa dohody, najmä pokiaľ ide o zamestnancov Spoločného výskumného centra, na ktorých sa vzťahuje služobný poriadok Európskej únie.

               5.V dohode by sa malo ustanoviť automatické ukončenie je platnosti v prípade ukončenia platnosti Dohody medzi EÚ a Švajčiarskom o voľnom pohybe osôb.

               6.Dohoda by sa mala prestať uplatňovať v prípade, že Švajčiarsko nepredloží do šiestich mesiacov od ukončenia svojich vnútorných postupov oznámenie vyžadované na nadobudnutie platnosti protokolu, ktorým sa rozširuje pôsobnosť dohody o voľnom pohybe osôb na Chorvátsko.

                     (1)

                        KOM(2011)809/3

                     (2)

                        KOM(2011)812/3

                     (3)

                        Ú. v. EÚ L 189 20/07/2007, s.26.

                     (4)

                        Ú. v. ES L 242 04/09/1978, s.2.

                     (5)

                        KOM(2011)812/3


               EURÓPSKA KOMISIA
            V Bruseli9. 11. 2017
            COM(2017) 656 final
            Odporúčanie
            ROZHODNUTIE RADY
            o poverení začať rokovania o zmene Medzinárodnej dohody o cukre z roku 1992

               DÔVODOVÁ SPRÁVA

               Tento návrh sa týka rozhodnutia o stanovení pozície, ktorá sa má v mene Únie prijať v Medzinárodnej rade pre cukor a v administratívnom výbore Medzinárodnej organizácie pre cukor (ďalej len „ISO“), ako aj v akýchkoľvek iných ad hoc orgánoch, ktoré môže ISO zriadiť s cieľom prediskutovať možné zmeny Medzinárodnej dohody o cukre z roku 1992 v súvislosti s plánovanou diskusiou o revízii Medzinárodnej dohody o cukre z roku 1992 (ďalej len „ISA“).

               1.KONTEXT NÁVRHU

               •Reforma Medzinárodnej dohody o cukre z roku 1992

                  Európska únia je zmluvnou stranou ISA
                     1
                  .

                  Dohoda ISA má za cieľ posilniť medzinárodnú spoluprácu v oblasti celosvetových záležitostí týkajúcich sa cukru a súvisiacich otázok, poskytnúť fórum pre medzivládne konzultácie o cukre a o spôsoboch, ako zlepšiť svetové hospodárstvo v oblasti cukru, uľahčiť obchodovanie s cukrom zhromažďovaním a poskytovaním informácií o celosvetovom trhu s cukrom a inými sladidlami a podporovať zvýšený dopyt po cukre, najmä pokiaľ ide o jeho netradičné využitie. Dohoda ISA nadobudla platnosť 1. januára 1993 na obdobie troch rokov do 31. decembra 1995. Odvtedy sa jej platnosť pravidelne predlžovala na ďalšie dvojročné obdobia. Platnosť ISA sa predĺži rozhodnutím Medzinárodnej rady pre cukor v novembri 2017 a zostane v platnosti do 31. decembra 2019
                     2
                  .

                  Podľa článku 8 ISA Medzinárodná rada pre cukor je orgán zodpovedný za výkon všetkých funkcií, ktoré sú potrebné na vykonávanie ustanovení ISA. V článku 13 ISA sa stanovuje, že všetky rozhodnutia Medzinárodnej rady pre cukor sa v zásade prijímajú na základe konsenzu, pokiaľ sa v ISA nestanovuje inak. Ak nedôjde ku konsenzu, rozhodnutia sa prijímajú jednoduchou väčšinou hlasov okrem prípadov, keď sa v ISA stanovuje osobitné hlasovanie.

                  Podľa článku 25 ISA členovia ISO majú spolu 2 000 hlasov. Každý člen ISO má určitý počet hlasov, ktorý sa každoročne upravuje na základe kritérií vopred určených v ISA.

                  Dohoda, a najmä rozdelenie hlasov medzi členmi, ktoré tiež určuje výšku členského príspevku, už nezodpovedá realite svetového trhu s cukrom. V súčasnosti je Únia nepochybne najväčším prispievateľom do rozpočtu ISO. Od roku 2015 ISO na úrovni pracovnej skupiny diskutovala o preskúmaní možností mechanizmu rozdeľovania hlasov. Je nevyhnutné, aby EÚ zaujala pozíciu v súvislosti s revidovaním ISA v prípade, že ISO sa aktívne zapojí do takýchto diskusií a rokovaní.

                  Je jednoznačne v záujme Únie začať reformu ISO s cieľom jej ďalšieho zosúladenia s postupmi Únie, ktoré uplatňuje v iných medzinárodných komoditných orgánoch, ako aj jej zosúladenia s vývojom na svetovom trhu s cukrom od roku 1992. Táto reforma by prinajmenšom mala viesť k transparentnosti týkajúcej sa povinností členov pri hlasovaní, ako aj ich finančných príspevkov. Rozdelenie hlasov v ISO by malo byť merateľné podľa ukazovateľov, ako napríklad obchod, spotreba, výroba a platobná schopnosť. Ukazovateľ „platobná schopnosť“ sa používa v Organizácii Spojených národov s cieľom umožniť uznanie rozvojového aspektu cukru. Zohľadnenie tohto ukazovateľa povedie k prideleniu väčšej finančnej zodpovednosti členom, ktorí majú väčšiu schopnosť prispievať do rozpočtu ISO.

                  Komisia môže podporiť uvedené postupy spolu s ostatnými členmi ISO, EÚ však nemôže sama uskutočniť reformu ISO, keďže je to organizácia založená na konsenze. Preto všetci členovia ISO musia dať jasný signál, že reforma je možná a žiaduca. Komisia by na zasadnutiach ISO a na bilaterálnych stretnutiach s ostatnými ISO členmi mala prevziať iniciatívu a začať rokovania o zmene ISA a spolupracovať s ostatnými členmi v prípade, že by prevzali vedúcu úlohu pri predkladaní reformných návrhov.

               •Súlad s existujúcou praxou v medzinárodných komoditných orgánoch

                  V medzinárodných komoditných orgánoch, ako napríklad v Medzinárodnej rade pre obilniny (IGC – International Grains Council) a Medzinárodnej rade pre olivy (IOC – International Olive Council), Únia uzavrela dohodu o rozdeľovaní hlasovacích práv a jasných mechanizmoch ročnej aktualizácie, ktoré odrážajú relatívny význam Únie na trhu s obilninami, ako aj s olivovým olejom a olivami. Ukazovateľmi v rámci IGC sú obchod, spotreba a výroba, na rozdiel od ISO, v prípade ktorej od roku 1992 nebolo možné na základe dohody vykonávať úpravy, ktoré by odrážali meniace sa pozície členov v medzinárodnom hospodárstve s cukrom. Každé úsilie o zmenu ISA by malo viesť k zosúladeniu postupov ISO s existujúcimi postupmi v iných medzinárodných komoditných orgánoch. Okrem toho, v súčasnosti členovia nemôžu vypočítať rozdelenie hlasovacích práv vopred, ale vyplýva z netransparentného výpočtu. Aj keď bol tento postup prijateľný 25 rokov, nemožno v ňom pokračovať vzhľadom na zmeny v svetovom hospodárstve s cukrom.

                  Zmena prichádza v čase, keď Únia reformuje svoju politiku v oblasti cukru, a zrušenie kvót na výrobu cukru poskytne vývozcom Únie väčší prístup na svetové trhy s cukrom a odstránia sa ním obmedzenia pre výrobu cukru v Únii.

               •Súlad s ostatnými politikami Únie

                  Cukor je citlivým produktom v rámci spoločnej obchodnej politiky Únie a spoločnej poľnohospodárskej politiky. V rámci medzinárodných obchodných rokovaní Únie zohráva cukor kľúčovú úlohu a Komisia dôsledne monitoruje jeho výrobu a obchod. Cukor je tiež dôležitou komoditou pre mnoho rozvojových krajín a rozvojový aspekt cukru má mimoriadny význam pre spoločnú obchodnú politiku. Organizácia ISO poskytuje neutrálnu platformu pre širší okruh členov na diskusiu o otázkach týkajúcich sa cukru. Monitorovanie vývoja na svetovom trhu s cukrom zároveň podporuje záujmy spoločnej poľnohospodárskej politiky v rámci možností riadenia trhu.

               2.PRÁVNY ZÁKLAD, SUBSIDIARITA A PROPORCIONALITA

               2.1.Právny základ

                  V článku 218 ods. 3 Zmluvy o fungovaní Európskej únie (ZFEÚ) sa stanovuje poverenie na začatie rokovaní a vymenovanie, v závislosti od predmetu predpokladanej dohody, vyjednávača alebo vedúceho negociačného tímu Únie. V článku 218 ods. 4 ZFEÚ sa stanovuje, že Rada môže adresovať vyjednávačovi smernice a určiť osobitný výbor, po porade s ktorým sa musia viesť rokovania.

               2.2.Uplatnenie na tento prípad

                  Medzinárodná rada pre cukor je orgán zriadený dohodou, a to konkrétne dohodou ISA. Podľa článku 44 ISA Medzinárodná rada pre cukor môže na základe osobitného hlasovania odporučiť členom ISO zmenu tejto dohody. V prípade, že neexistuje kvalifikovaná väčšina na uskutočnenie osobitného hlasovania, návrh na zmenu ISA sa nemôže predložiť. V ISA nie sú stanovené žiadne iné prostriedky na začatie rokovania o zmene. V dôsledku toho je jedinou alternatívou pre členov ISO, ktorí nesúhlasia so zachovaním status quo, nepredĺženie ISA na obdobie ďalších dvoch rokov, ktoré je porovnateľné s vystúpením z ISO.

                  Plánovaný akt, v súvislosti s ktorým sa má zaujať pozícia v mene Únie, môže viesť k zmene inštitucionálneho rámca dohody.

                  Procesnoprávnym základom navrhovaného rozhodnutia je preto článok 218 ods. 3 a článok 218 ods. 4 ZFEÚ.

               2.4.Záver

                  Právnym základom navrhovaného rozhodnutia by mal byť článok 218 ods. 3 a 4 ZFEÚ.

               •Subsidiarita (v prípade inej ako výlučnej právomoci)

                  Únia je zmluvnou stranou ISA a v rade ISO ju zastupuje Komisia. Členské štáty nie sú samostatnou zmluvnou stranou ISA. Rokovanie EÚ o akýchkoľvek zmenách ISA patrí do výlučnej právomoci Únie.

               •Proporcionalita

                  Je v záujme Únie, aby sa uskutočnili zmeny ISA s cieľom vytvorenia hlasovacej štruktúry, ktorá predstavuje relatívny význam členov ISO vo svetovom hospodárstve s cukrom a túto zmenu treba uprednostniť pred vystúpením Únie z ISO. V súčasnosti je členstvo EÚ v ISO prospešné tak pre Úniu, ako aj pre ostatné členské štáty ISO. Keďže sa však zmeny relatívneho významu EÚ nepremietli do menšieho počtu hlasov, a tým aj do zníženia finančných príspevkov, cena za členstvo je príliš vysoká. Príspevky ostatných členov ISO, ktorí zvýšili svoju prítomnosť na svetových trhoch s cukrom, sa pomerne k tomu nezvýšili.

               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

               •Konzultácie so zainteresovanými stranami

                  Únia je členom ISO a odvetvie cukru v EÚ, ako aj väčšina členských štátov všeobecne podporujú jej členstvo od roku 1992. Nepovažuje sa za potrebné viesť konzultácie so zainteresovanými stranami, pokiaľ ide o proces, ktorého cieľom je pokračovať v členstve Únie v ISO, avšak členstvo sa má riadiť podľa súboru pravidiel, ktoré sú v súlade s pravidlami ďalších medzinárodných komoditných orgánov, ktorých je EÚ členom. V konečnom dôsledku by znížený relatívny význam EÚ na svetovom trhu s cukrom mal viesť k miernemu zníženiu príspevkov do rozpočtu ISO. Podľa súčasných pravidiel bude musieť EÚ zaplatiť viac, než by mala podľa svojho skutočného významu, keď iní členovia ISO neplatia alebo neplatia načas.

               •Posúdenie vplyvu

                  Nie je potrebné vykonať komplexné posúdenie vplyvu, pretože je nepravdepodobné, že toto opatrenie bude mať závažný hospodársky, environmentálny alebo sociálny vplyv. Úspešná zmena ISA by mutatis mutandis viedla k zníženiu finančného príspevku EÚ do rozpočtu ISO. Zároveň by transparentné a spravodlivé rozdelenie hlasov mohlo dokonca pomôcť prilákať do ISO nových členov, čo by viedlo k ďalšiemu zníženiu nákladov.

                  Hoci spravodlivý a primeraný príspevok EÚ do rozpočtu ISO je hlavným dôvodom, prečo treba zmeniť dohodu, existujú aj iné ako rozpočtové dôvody na reformu ISO. Význam členov ISO je potrebné premietnuť do príspevkov do administratívneho rozpočtu ISO, čo je hlavným východiskovým bodom pre modernizáciu ISO a malo by tiež viesť k aktívnejšej účasti v ISO zo strany jej členov.

               4.VPLYV NA ROZPOČET

                  Začatie rokovaní nemá vplyv na rozpočet.

               Odporúčanie

               ROZHODNUTIE RADY

               o poverení začať rokovania o zmene Medzinárodnej dohody o cukre z roku 1992

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 218 ods. 3 a 4,

               so zreteľom na odporúčanie Európskej komisie,

               keďže:

               (1)Únia je zmluvnou stranou Medzinárodnej dohody o cukre z roku 1992
                  3
                (ďalej len „ISA“) a členom Medzinárodnej organizácie pre cukor (ďalej len „ISO“).

               (2)Únia od roku 1995 schvaľovala predĺženie ISA v dvojročných intervaloch. Komisia navrhla Rade, aby poverila Komisiu zaujatím pozície na podporu predĺženia platnosti ISA na ďalšie maximálne dvojročné obdobie, ktoré uplynie 31. decembra 2019.

               (3)Podľa článku 8 ISA Medzinárodná rada pre cukor je orgán zodpovedný za výkon všetkých funkcií, ktoré sú potrebné na vykonávanie ustanovení ISA. V článku 13 ISA sa stanovuje, že všetky rozhodnutia Medzinárodnej rady pre cukor sa v zásade prijímajú na základe konsenzu, pokiaľ sa v ISA nestanovuje inak. Ak nedôjde ku konsenzu, rozhodnutia sa prijímajú jednoduchou väčšinou hlasov okrem prípadov, keď sa v ISA stanovuje osobitné hlasovanie.

               (4)Podľa článku 25 ISA členovia ISO majú spolu 2 000 hlasov. Každý člen ISO má určitý počet hlasov, ktorý sa každoročne upravuje na základe kritérií vopred určených v ISA.

               (5)Účasť na medzinárodnej dohode o cukre je v záujme Únie vzhľadom na význam tohto odvetvia pre viaceré členské štáty a pre hospodárstvo európskeho odvetvia cukru.

               (6)Inštitucionálny rámec ISA a najmä rozdelenie hlasov medzi členov, ktoré takisto ovplyvňuje finančný príspevok do ISO, už však neodrážajú realitu svetového trhu s cukrom.

               (7)Od roku 1992 sa nezmenil podiel finančných príspevkov Únie, ktoré sú stanovené v pravidlách pre finančné príspevky do ISO, hoci sa odvtedy podstatne zmenil svetový trh s cukrom a najmä relatívne postavenie EÚ v ňom. Dôsledkom toho Únia znášala neprimerane veľké rozpočtové náklady a v posledných rokoch aj zodpovednosť za náklady v súvislosti s ISO.

               (8)Pravidlá ISA týkajúce sa finančného príspevku sa môžu zmeniť v súlade s postupom stanoveným v článku 44 ISA. Podľa tohto článku Medzinárodná rada pre cukor môže na základe osobitného hlasovania odporučiť členom ISO zmenu ISA. V súlade s článkom 7 ISA by Únia ako člen Medzinárodnej rady pre cukor mala mať možnosť začať rokovania a podieľať sa na nich s cieľom zmeniť inštitucionálny rámec ISA.

               (9)Je preto vhodné poveriť Komisiu začatím rokovaní v rámci Medzinárodnej rady pre cukor o zmene ISA, vypracovať usmernenia k rokovaniam a vymenovať osobitný výbor, s ktorým bude Komisia konzultovať počas rokovaní,

               PRIJALA TOTO ROZHODNUTIE:

               Článok 1

               Komisia sa týmto poveruje rokovať v mene Únie o zmenách Medzinárodnej dohody o cukre z roku 1992.

               Článok 2

               Smernice na rokovania sa stanovujú v prílohe.

               Článok 3

               Rokovania sa vedú v konzultácii s [Rada vloží názov osobitného výboru].

               Článok 4

               Toto rozhodnutie je platné do 31. decembra 2019.

               Článok 5

               Toto rozhodnutie je určené Komisii.

               V Bruseli

                     Za Radu

                     predseda

                     (1)
                  Rozhodnutie Rady (92/580/EHS) z 13. novembra 1992; Ú. v. ES L 379, 23.12.1992, s. 15.

                     (2)
                  Rozhodnutie Rady xxxx (tu sa budeme odvolávať na návrh Komisie týkajúci sa rozhodnutia Rady).

                     (3)
                  Rozhodnutie Rady z 13. novembra 1992 o podpísaní a uzavretí Medzinárodnej dohody o cukre z roku 1992 (Ú. v. ES L 379, 23.12.1992, s. 15).

    ---documentbreak---

               EURÓPSKA KOMISIA
            V Bruseli9. 11. 2017
            COM(2017) 656 final
            PRÍLOHA
            k
            rozhodnutiu Rady
            o poverení začať rokovania o zmene Medzinárodnej dohody o cukre z roku 1992

               PRÍLOHA

               Smernice na rokovanie o zmenách Medzinárodnej dohody o cukre z roku 1992

               Komisia môže začať rokovania s ostatnými stranami Medzinárodnej dohody o cukre z roku 1992 (ďalej len „ISA“) v rámci Medzinárodnej rady pre cukor s cieľom modernizovať ISA v súlade s vývojom na svetovom trhu s cukrom a riešiť súčasné rozdiely medzi vplyvom a finančnými príspevkami členov Medzinárodnej organizácie pre cukor a ich relatívnou pozíciu na svetovom trhu s cukrom.